Dubay şahzadəsi, SOROS və FETÖ: Şər ittifaqının Türkiyəyə qarşı yeni planı – Yenicag.Az\nAna Səhifə Dünya Dubay şahzadəsi, SOROS və FETÖ: Şər ittifaqının Türkiyəyə qarşı yeni planı\nDubay şahzadəsi, SOROS və FETÖ: Şər ittifaqının Türkiyəyə qarşı yeni planı\nYeni Çağ Media Qrupu – Dekabr 05, 2017 - 17:33\nTürkiyəyə qarşı “informasiya cəbhəsi”ndə yerləşdirilən yeni saytın Birləşmiş Ərəb Əmirliklərindən (BƏƏ) maliyyələşdirildiyi üzə çıxıb.\nYenicag.az Türkiyə mediasına istinadən xəbər verir ki, hələ bir ay əvvəldən BƏƏ-dən ayrılan maliyyə hesabına yaradılacağı anons edilən və artıq üç dildə yayıma başlayan “Ahval News” saytının özəyi FETÖ terror şəbəkəsinin vacib fiqurlarından formalaşdırılıb.\nQeyd edək ki, Səudiyyə Ərəbistanından olan “mujtahidd” adlı məşhur “Twitter” istifadəçisi (2 milyona yaxın izləyicisi var) bir neçə ay əvvəl öz səhifəsində yaşadığı ölkənin və Birləşmiş Ərəb Əmirliklərinin (BƏƏ) maliyyəsi əsasında Türkiyə əleyhinə yeni sayt yaradılacağını yazmışdı.\nOnun paylaşımına görə, Səudiyyə Ərəbistanı ilə BƏƏ Türkiyə mediasında yer tutmaq üçün müəyyən məbləğdə büdcə ayırıb, hətta bir xəbər saytını satın alıblar.\n“mujtahidd” bu mövzuda davam etdirdiyi paylaşımlarda Səudiyyə Ərəbistanı ilə BƏƏ-nin bu təşəbbüsünü “Türkiyənin Qətərə təsir imkanlarını azaltmaq”, ən əsası isə “ictimai rəyi Ərdoğana qarşı çevirməklə, onun hakimiyyətinə son qoymaq” niyyəti ilə əlaqələndirib.\nBu məsələnin gündəmə gətirilməsindən sonra 2017-ci il noyabrın ilk günlərindən etibarən, BƏƏ-dən ayrılan maliyyə ilə üç dildə (türk, ingilis və ərəb) fəaliyyətə başlayan “Ahval News” saytının rəhbərliyinə gətirilən şəxslərin kimliyi bu media orqanının istiqaməti haqqında aydın təsəvvür yaratmağa imkan verir.\nMəlumata görə, “Ahval News”un rəhbəri postu FETÖ terror şəbəkəsinin əsas dəstəkçilərindən olan Akın İpekə məxsus “Bugün” qəzetinin yazarı Yavuz Baydara həvalə edilib. Saytın türk versiyası “Bugün”ün başqa bir sabiq yazarı Ergün Babahana, ingilis versiyası isə FETÖ-ya məxsus “Haberdar” saytının Vaşinqton təmsilçisi İlhan Tanıra tapşırılıb. İbrahim Hassan isə “Ahval News”un ərəb versiyasının yayımına məsuldur.\nYaradıldığı cəmi 1 ay olan saytın fəaliyyəti ilə bağlı diqqəti cəlb edən əsas məqamlardan biri vaxtilə AKP iqtidarında təmsil olunan, daha sonra isə hakim komandadan ayrılan şəxslərə həvəslə tribuna verilməsidir. Konkret desək, Türkiyənin sabiq mədəniyyət və turizm naziri Ertuğrul Günay, həmçinin AKP əleyhinə kəskin mövqeləri ilə seçilən Sezin Öney, ermənipərəst Taner Akçam, Maya Arakon və Esra Tüzünün yazıları “Ahval News”-da müntəzəm olaraq dərc olunur.\nBƏƏ-nin Türkiyə əleyhinə yönələn fəaliyyətlərə maddi-mənəvi dəstək verməsinin səbəblərini araşdıran Belçikada yaşayan yazar Mehmet Solmaz öz bloqunda bu məsələyə dair geniş material yerləşdirib. Solmaz “BƏƏ-nin bitməyən Türkiyə savaşı: bu dəfə Zərrab davası və “Ahval News” başlıqlı geniş yazısında maraqlı detallara toxunub.\n“Ahval News” saytının rəhbərliyinə gətirilən Yavuz Baydar bu media orqanının təqdimatında bəzi məqamlara toxunaraq, Türkiyəni tərk etməsinə aşağıdakı kimi izah vermişdi:\n“Mən çevriliş cəhdindən həmən sonra biz jurnalistlərin başına daha betər corab toxunacağını sezdiyim üçün Türkiyəni tərk etdim. Londonda uzun müddətdir, yalnız media fəaliyyəti ilə məşğul olan ərəb əsilli sərmayə qrupu mənimlə əlaqə yaratdı. Peşəkar olaraq, onların doğru düşündüklərini anladım.\nTürkiyə kimi böyük bir ölkənin və çox dinamik bir cəmiyyətin həqiqətlərinin yetərincə çatdırılmadığını, bu sahədə boşluq olduğunu düşünürdülər. Plüralist, sekulyar və paylaşımçı, insan haqlarını əsas götürərək, xəbərçilik prinsiplərinə malikdirlər və onlarla fundamental peşə standartları əsasında anlaşdıq”.\nSolmaz yazısının davamında daha diqqətçəkən məqamlara aydınlıq gətirib:\n“Onun bu sözlərini oxuduqdan sonra iyunda Londonda ingilis həmkarımla baş tutan görüşümüzü xatırladım. İngilis dostumun Baydarın öz köşə yazısını dərc etdirdiyi BƏƏ-yə bağlı “The Arab Weekly” nəşri və onun əməkdaşlıq etdiyi sərmayə qrupu ilə müəyyən tanışlığı var.\nSöhbətimiz əsasında dostum bildirdi ki, BƏƏ-yə bağlı “The Arab Weekly” nəşrinin təşkilatçılığı ilə toplantı keçirilib və orada Türkiyə əleyhinə yeni informasiya cəbhəsi açılıb, layihə iştirakçılarının bu işdə maksimum səy göstərmələri tələb olunub.\nBir müddət sonra Londondakı dostuma saytın (“Ahval News”) linkini göndərdim. Bundan sonra onun özü mənə zəng vuraraq, bunları dedi: “Hə, Mehmet, bu saytı “The Arab Weekly” yayım qrupu, daha dəqiq, BƏƏ maliyyələşdirir”.\nSentyabr ayında səudiyyəli bloqerin “Twitter”də məlum iddianı irəli sürməsindən cəmi 40 gün sonra Türkiyə cəmiyyətini prezident Ərdoğana qarşı qaldırmağı hədəfləyən “Ahval News” fəaliyyətə başladı.\n“Ahval News” saytının rəhbər heyətinə daxil olan şəxslərin çalışmalarında Türkiyə əleyhinə fəaliyyət istiqaməti xüsusi yer tutur. Ərəblərin sözügedən saytın rəhbərliyinə gətirdikləri Yavuz Baydarın Türkiyəyə qarşı pozuculuq fəaliyyəti FETÖ terror şəbəkəsində həyata keçirdiyi təxribatlarla məhdudlaşmayıb.\nBaydar həm də son 15 ildə Türkiyə əleyhinə istənilən fəaliyyətləri müzakirəsiz maliyyələşdirən Soros Fondu ilə də sıx əməkdaşlıq edib. Daha doğrusu, Baydar Sorosun Türkiyəyə yönəlik sifarişlərinin əsas icraçılarından biri olub. Hazırda “Ahval News”da Baydarla birgə çalışan İlhan Tanır, Taner Akçam, Maya Arakon, Esra Tüzün və digər həmfikirləri də Sorosun “Türkiyəni qarışdırmaq” planlarında fəal iştirak ediblər. Onun bu fəaliyyətinə dair məqalələri müxtəlif nəşrlərin elektron versiyalarında hələ də qalmaqdadır.\n“Ahval News”da Baydarın “sağ əli” olan İlhan Tanır da bu istiqamətdə həyata keçirilən fəaliyyətində indiki patronundan heç də geri qalmır. Mehmet Solmaz yuxarıda qeyd olunan yazısında xüsusi vurğulayıb ki, Tanır FETÖ-ya məxsus “Haberdar” nəşrinin Vaşinqton təmsilçiliyini 2016-cı ilin sonlarına qədər davam etdirib. Bu işdə çalışdığı müddətdə ABŞ-da fəaliyyət göstərən türk jurnalistləri “dövlətə casusluq etməkdə” suçlayaraq, onlara “peşəkarlıq dərsi” keçməkdən də çəkinməyib.\nTürkiyə əleyhinə fəaliyyətdə BƏƏ-dən ayrılan pullarla media dövriyyəsinə buraxılan “Ahval News”un yazarı Taner Akçamın adı xüsusi keçir. Qondarma “erməni soyqırımı”nı tanıyan, 1995-ci ildə Ermənistana səfəri çərçivəsində qarşı tərəfdən üzr istəməklə, diqqət mərkəzinə düşən Akçam bu gün də öz ampulasındadır.\nAkçamın adı həm də beynəlxalq mediada Türkiyənin maraqlarını obyektiv qaydada müdafiə edən əcnəbi və türk yazarların “deşifrə” edilməsində öndə gəlir. Eyni zamanda, Türkiyənin lobbi fəaliyyətinə cəlb etdiyi beynəlxalq qurumların müntəzəm qaralanması da Akçamın dəyişməz məşğuliyyətinə çevrilib.\nABŞ-da məhkəməsi başlayan Rza Zərrabla bağlı məqamlardan Türkiyə və onun mövcud hakimiyyətinə qarşı istifadə etmək şansını buraxmayan Akçam bu istiqamətdə də inanılmaz fəallıq göstərməkdədir. Onun yazılarında əsaslandığı tezislərin CIA başda olmaqla, ABŞ rəsmi dairələrinin açıqladıqları ittihamlarla üst-üstə düşməsi isə Akçamın bu sifarişləri hansı mənbədən almasına aydınlıq gətirir.\nBu məsələyə dair ən diqqət çəkən məqamsa ondan ibarətdir ki, Türkiyə əleyhinə yaradılan məlum saytın arxasında Səudiyyə Ərəbistanı ilə BƏƏ-nin dayandığı bildirilir. Lakin haqqında danışılan layihənin əsas təşəbbüskarının Ərəb Əmirliklərinin vəliəhd şahzadəsi Həmdan bin Məhəmməd Əl Məqtum olduğu deyilir. Taxt-tac varisinin hakimiyyətə gəlişi hələ rəsmiləşməsə də, əlində geniş səlahiyyətlər olan vəliəhd dünyada ərəb həmrəyliyinin ən vacib ilhamvericilərindən biri sayılır.\nÖz siyasətini ABŞ, xüsusilə də Səudiyyə Ərəbistanı ilə sıx şəkildə koordinasiya etməyə üstünlük verən Əl Məqtum “ərəb dünyası”na kənar müdaxilələrin əleyhinə çıxır. Onun nəzərində bu məsələdə yeganə istisna ABŞ ola bilər.\nO baxımdan bir neçə ay əvvəl yaranan və BƏƏ-nin də fəallıq göstərdiyi Qətər böhranının davamında Türkiyənin ciddi qətiyyət göstərərək Dohadakı müttəfiqlərini sona qədər dəstəkləməsi, görünür, Əl Məqtumu öz aləmində Ankaranı “cəzalandırmağa” sövq edib. Təbii ki, Türkiyə əleyhinə hərbi-siyasi müstəvidə hər hansı addım atması imkanı xaricində olan Əl Məqtumun gücü sadəcə bir saytı maliyyələşdirməyə çata bilərdi.\nVəliəhd şahzadə öz ağlına görə bir sayta 5-10 milyon pul xərcləməklə, Türkiyə kimi əsrlərin dövləti olan nəhəng ölkəni çökdürə biləcəyini düşünür. Hərdəmxəyal şahzadə başını qaldırıb bir bu dünyaya baxsın, Türkiyənin üstünə kimlərin gəldiyini görsün, Türk dövlətini sarsıtmaq üçün nə qədər pullar xərcləndiyini öyrənsin…\nABŞ başda olmaqla, Qərbin yüzillərdir bacarmadığı işə bu dəfə Əl Məqtum girişib…\nDoğrudan da, Allah ağıl versin…\nakp, BƏƏ, feto, Qətər, Qondarma “erməni soyqırımı”, şahzadə, Soros,


Bu ölkə orqan transplantasiyasında dünya lideridir » www.operativxeber.az\nBu ölkə orqan transplantasiyasında dünya lideridir\nİspaniya orqan transplantasiyası üzrə dünya liderliyini qoruyub saxlayır.\nOperativXeber.Az bildirir ki, 2017-ci ildə İspaniyada orqan bağışlanması Avropa İttifaqı ölkələri üzrə 19,2 faiz, qlobal miqyasda isə 6,4 faiz təşkil edib.\nİspaniya artıq iyirmi altı il ardıcıl olaraq orqan köçürülməsi sahəsində dünya lideridir. Transplantasiya üzrə Qlobal Məlumat Bazasında dərc edilmiş hesabata görə, ötən il bu ölkədə 5 261, yəni hər bir milyon insana 113,4 nəfər olmaqla orqan köçürülüb ki, bu da ABŞ-da olduğundan (109,7 nəfər) və Avropa İttifaqının ümumi göstəricisindən (66,9 nəfər) çoxdur. Ümumilikdə, İspaniyada 3269 böyrək, 1247 qaraciyər, 304 ürək və 363 ağciyər transplantasiyası həyata keçirilib.\nMilli Transplantologiya Təşkilatının direktoru Beatris Dominqes-Hil qeyd edib ki, İspaniyanın donorluq modeli təkcə bu ölkədə deyil, onun hüdudlarından kənarda da insanların həyatını xilas etməyə kömək edir. İspaniya ilə əməkdaşlığın genişləndirilməsi sayəsində bölgədə donorluq 85 faizdən yuxarıdır və bu sahədə ən yüksək dünya göstəricisidir ./AZƏRTAC


Qız Qalasının önündə şahmat da oynaya bilərsiniz - AFİŞA - FİNS.AZ TURİZM\nQız Qalasının önündə şahmat da oynaya bilərsiniz\nBu gün Bakıda 42-ci Ümumdünya Şahmat Olimpiadası start götürəcək. “İçərişəhər” Dövlət Tarix-Memarlıq Qoruğu İdarəsi ölkəmizdə idmanın bu növünün inkişafına öz dəstəyini hər zaman olduğu kimi özünəməxsus şəkildə ifadə edib.\n“İçərişəhər” Dövlət Tarix-Memarlıq Qoruğu İdarəsi Təhsil Nazirliyinin dəstəyi ilə İçərişəhərin dünya əhəmiyyətli tarix-memarlıq abidəsi olan Qız qalasının qarşısındakı meydanda küçə şahmatı quraşdırılıb. Qədim oyunun böyük fiqurlarının düzüldüyü şahmat meydanı İçərişəhərin koloritini artırmaqla yanaşı, tarixi ansambla xüsusi gözəllik bəxş edir. Küçə şahmatı intellektual oyunları, asudə vaxtını fərqli və mənalı keçirməyi, kreativliyi və ünsiyyəti sevən insanlar üçün ən uyğun və orijinal seçimdir.\n“İçərişəhər” Dövlət Tarix-Memarlıq Qoruğu İdarəsi intellektual oyunlara marağı və bacarığı olan Bakı sakinlərini, eləcə də şəhərimizin qonaqlarını İçərişəhərdə, Qız qalasının yanında gəzintiyə çıxmaqla yanaşı, şahmat oynamağa dəvət edir.


Cəmiyyətdəki narahatlığın qaynağı:dedi-qodu\nCahil cəmiyyətdə qadın xarakteri\nNiyə evdar qadın olmağa çalışırlar?\nCahil cəmiyyətdəki evdar qadın\nCahil cəmiyyətdə evdar qadınlar duyğusal olurlar\nCahil cəmiyyətdə evdar qadınlar küsəyən olurlar\nBəzi insanların dedi-qodunu vərdişəçevirmələrinin səbəbi nədir?\nDedi-qodu sevgi, şəfqət və mərhəməti azaldan pis əxlaq xüsusiyyətidir. Uca Allah Quranda möminlərin bu davranışdan çəkinmələrini əmr etmişdir. Mömin hərəkətlərində olduğu kimi, ağlından keçirdiklərində və hiss etdiklərində də Allah’ın hədlərini aşmaz. Quran hökmlərinin rəhbərliyi altında hiss və düşüncələrini tərbiyə edən mömin Allah’ın iznilə mömin qardaşlarına daim gözəl əxlaq göstərər.\nDin əxlaqının yaşanmadığı cəmiyyətlərdə geniş yayılan davranışlardan biri də dedi-qodudur. Belə cəmiyyətlərdəki insanlar vaxtları və imkanları olmasa da, dedi-qodu etmək üçün mütləq fürsət taparlar. Bəzən qapı qarşısında qonşularla, bəzən də saatlarla telefon söhbətlərində bu mənzərəni görmək mümkündür. Ancaq əhəmiyyətli olan odur ki, bu şəxslər dedi-qodudan dərin zövq alırlar. Çünki dedi-qodusu edilən insan hörmətdən salınıb-alçaldılarkən dedi-qodunu edənlər özlərini üstün göstərməyə çalışırlar. Bu səbəbdən, yığıncaqlarda danışa biləcəkləri bir çox faydalı və ya gözəl mövzu olduğu halda, onlar israrla bəzilərinin dedi-qodusunu edirlər. Qonşuları, dostları, qohumları, yoldaşları, tele-ulduzlar və hətta yoldan keçən insan belə bu dedi-qoduların qaynağı olur. Uca Rəbbimiz bir-birlərinin dedi-qodusunu edən, tənə edən insanları bir ayəsində bu şəkildə xəbərdar edir:\n"Hər bir qeybət edənin, tənə vuranın vay halına!" (Huməzə surəsi, 1)\nDedi-qodu insanın yaxşı niyyətdən uzaq olduğunun göstəricisidir\nİnsanın eşitdiyində xoşlanmadığı söhbəti arxasınca danışmağın doğru olmadığını hər insan bilir. Dedi-qodu edən insan da daxil olmaqla, heç kim bunun əksini iddia edə bilməz. Çünki, həqiqətən, tənqidi mövzu varsa və bu mövzu o insana kömək etmək məqsədilə danışılırsa, ən doğru hərəkət bu vəziyyəti həmin şəxsə bildirməkdir. Yoxsa hər kəslə vəziyyətin müzakirə edilməsində və qınanan insanın vəziyyətdən xəbərdar edilməməsində yaxşı niyyət yoxdur. Üstəlik, dedi-qodu edən insanlar həmin davranışın onlara qarşı da edilmə ehtimalının olduğunu bilər və bundan heç xoşlanmazlar. Özləri haqqında mənfi danışılmasına çox həssaslıq göstərərkən, başqalarına qarşı etdikləri bu çirkin rəftardan vaz keçməzlər. Ancaq uca Allah Quranda insanları qeybət etməkdən çəkindirmiş və bunun Quran əxlaqına uyğun olmadığını bu şəkildə bildirmişdir:\n"Ey iman gətirənlər! Zənnə çox qapılmayın. Çünki zənn edilənlərin bir qismi günahdır. Bir-birinizi güdməyin, bir-birinizin qeybətini qırmayın. Sizdən biriniz ölmüş qardaşının ətini yemək istəyərmi? Siz ki, bundan iyrənirsiniz. Allah’dan qorxun! Həqiqətən, Allah tövbələri qəbul edəndir, Rəhmlidir"(Hucurat surəsi, 12)\nAllah’ın Quranda bildirdiyi əmrə müvafiq olaraq Allah qorxusu olan möminlər əsla bir-birlərinin arxasınca danışıb qeybət etməzlər. Sevginin və dostluğun əhəmiyyətli əlamətlərindən birinin qarşılarındakı insana dünyada və axirətdə fayda verəcək şəkildə hərəkət etmək olduğunu bilərlər. Bu vəziyyətdə də əgər yanlış rəftar görərlərsə, onun səhvini anlaması və bu səhvdən imtina etməsi üçün bunu həmin insana söyləyərlər.\nDedi-qodu edənlər şeytanın yoluna uyanlardır\nQuran əxlaqından uzaq yaşayan insanlar arasında normal qarşılanan dedi-qodu görməzlikdən gəlinən bir davranış deyil. Çünki dedi-qodu etməyi vərdiş halına gətirən insanın vicdanı fərqində olmadan elə korlaşır ki, insan artıq bunun günah olduğunu belə hiss etməməyə başlayır və çəkinmədən, hər fürsətdə dedi-qodu edir. Şübhəsiz, bu, şeytanın iman gətirməyən insanları sürüklədiyi böyük bəladır. Uca Rəbbimiz şeytanın bu oyununa qarşı qullarını bir ayədə belə xəbərdar etmişdir:\n"Qullarıma de ki, ən gözəl sözləri danışsınlar. Çünki şeytan onların arasına ədavət sala bilər. Həqiqətən, şeytan insanın açıq-aydın düşmənidir"(İsra surəsi, 53)\nDedi-qodu cəmiyyətdəki başqa pisliklərin də qaynağıdır\nDedi-qodunun gətirdiyi nəticələrdən biri də, insanlar arasında dedi-qodu ilə düşmənçilik toxumunun səpilməsidir. Dedi-qodu kini, hirsi və nifrəti alovlandırır. Çox kiçik mövzular dedi-qodu səbəbindən qarşısıalınmaz problemlərin, mübahisə və mübarizələrin ortaya çıxmasına gətirib çıxara bilər. Hətta qəzetlərdə də dedi-qoduya görə ailələrin dağılmasına və cinayətlərə dair xəbərlərə rast gəlirik.\nDedi-qodu etmək çox pis əxlaq xüsusiyyəti olduğu kimi, eyni zamanda da insanların vaxtlarının boş və məqsədsiz keçməsinə səbəb olur. Halbuki, sonsuz hökm və hikmət sahibi olan Allah Quranda dedi-qodunu qadağan etdiyi kimi, boş vaxt keçirməyi də qadağan etmişdir. Uca Allah’a səmimi olaraq inanan insan dedi-qodu etməz və dedi-qodu edəni dinləməz, boş və ya faydasız olan bir söz eşitdiyində isə o mühitdən ən gözəl tərzdə uzaqlaşar. Rəbbimiz bir Quran ayəsində belə buyurur:\n“Onlar yalandan şahidlik etməz, lağlağı məclisinə rast gəldikdə (oradan) ləyaqətlə ötüb keçərlər” (Furqan surəsi, 72)\nAllah başqa bir ayədə isə iman gətirənlərin boş şeylərdən tamamilə üz çevirdiklərini belə bildirir:\n"O kəslər ki, lağlağıdan (lüzumsuz şeylərdən, boş şeylərdən) üz döndərərlər"(Muminun surəsi, 3)\nDedi-qodu etmək Allah’ın haram etdiyi bir hərəkət olduğu kimi, bu pisliyi edənlər Allah’ın haram etdiyi insanların arasını vurmaq, kin və hirsə səbəb olmaq və boş vaxt keçirmək kimi başqa günahları da etmiş olurlar.\nBuna görə də, dedi-qodudan çəkinmək, dedi-qodu edilən mühitlərdən uzaqlaşmaq, dedi-qoduya şahid olanda da bu səhvi uyğun şəkildə xatırlatmaq kübar və Quran əxlaqına uyğun davranış olar.\nUnutmaq olmaz ki, bir cəmiyyətdə dedi-qodu xəstəliyinin qarşısının alınmasının yeganə yolu din əxlaqının insanlar arasında yayılmasının təmin edilməsidir. Din əxlaqının varlığı ilk öncə Allah sevgisini özü ilə gətirəcəyi üçün bu, bütün insanlara müsbət və gözəl təsir edər. Hər kəs Allah’ın razılığını qazanmaq üçün gözəl əxlaq göstərər, bir-birini Allah rizası üçün sevər, hörmət edər. Cəmiyyətə şəfqət, mərhəmət, xoş münasibət hakim olar. İnsanlar Allah’ın əmri yönündə xeyirlərdə yarışar, imkan və vaxtlarını dedi-qodu etmək kimi boş işlərə deyil, xeyirli fəaliyyətə yönəldərlər.\nCahil cəmiyyətdəki insan xarakterləri ⇒


Bu kitabın çapına on il mane olublar – "Sevdiyim əsər" layihəsi – Azad Qaradərəli » Kaspi.azAzərbaycanda özəl xəbərlər, araşdırmalar, təhlillər və müsahibələrin tək ünvanı\n10 İyul 2020, 11:06\nBu gün böyük Azərbaycan yazıçısı Sabir Əhmədlinin dünyaya gəldiyi tarixdən 90 il keçir. "Sevdiyim əsər” layihəsində yazıçı Azad Qaradərəli Sabir Əhmədlinin "Dünyanın arşını” romanı haqqında danışır:\n– Sabir Əhmədlinin "Dünyanın arşını” romanı hansı məziyyət və bədii keyfiyyətlərinə görə sizin sevdiyiniz əsərdir?\n– Bu əsər həqiqət yükünə, yazıçı manevrinə və ələlxüsus da zamanında yazılan və zamanın özünə qarşı çıxan əsər olduğu üçün mənimçün qiymətlidir. Yanlış anlaşılmasın: Sabir Əhmədli azadlıq carçısı-filan deyil, gərçi indi dəbdir Sovetin yağ-balını yeyib, özünü "dissident yazıçı” adlandırmaq. Yaxud, Sovet vaxtı partiyadan yazanlar, müstəqillikdən sonra Rəsulzadədən, peyğəmbərdən yazdılar və sair. Sabir bəy bir Sovet yazıçısı, əqidəli kommunist idi və inandığı kommunist ideologiyasını kəskin tənqid edirdi ki, irəli sürdüyü şüarlara, manifestlərə, proqramlara əməl etsin. Yəni, Sabir Əhmədli bir gerçəkçi yazıçı idi və bu romanında da həmin gerçəyə sadiq qalmışdı.\nSadəcə bir məlum həqiqət var: əsrin, zamanın övladı olan yazıçı, bəzən özü də bilmədən yazdıqlarında daha irəli gedir, balası olduğu mövcud rejimin kökünü qazıyır, 20, 30, bəzən 50 il zamanı qabaqlayan ismarıclar verir. İ.S.Turgenevin "Ərəfə” əsərində olduğu kimi. Nə yazıqlar ki, "Ərəfə”ni qiymətləndirən N.A.Dobrolyubov var idi, "Dünyanın arşını” isə hələ də öz tədqiqatçısını tapmayıb.\n– Əsərin lap başlanğıcında – Arifin evə qayıtmasının nəqlində pəncərədən görünən mənzərə ala-torandır, aydın deyil. Bu detal sizin üçün nə deyir? Arifin qayıtdığı mühitin hələ də gün üzü "görmədiyinimi”?\n– Mənim Sabir müəllimlə bu əsər haqda bir neçə dəfə mükalimə etmək imkanım olub. Deyim ki, bu əsər haqda danışmağı heç sevmirdi. Amma elə ki, danışmağa başladı, onda da dayanmaq bilmədən, həvəslə danışırdı. Axı, bilməmiş deyilsən: bu əsər müəllifinə böyük şöhrət gətirsə də, onun yolunda böyük bir maneəyə də çevrilmişdi. Tam bu kitabın çapına on il mane olublar, hətta Moskvada, digər müttəfiq respublikalarda planda olan kitablarını çap maşınının ağzından alıb məhv ediblər. Yaxşı, nəyə görə bunu etdilər? Hətta Azərbaycan Mərkəzi Komitəsinin Plenumunun qərarına salındı. Qərarda deyilirdi: "Əsərdə ciddi ideoloji sapıntılara yol verilmişdir”. Bax, Fərid bəy, sənin dediyin o alatoran, aydın olmayan – toranlıq yazıçının baxışlarındakı sarsıntının ifadəsi idi. Onda inandığı Sovet quruluşuna qarşı bir şübhə yaranmışdı. Hətta o yeni düşüncəyə gəlib çıxmaqdaydı. Qorxulu düşüncəyə! O qədər qorxulu ki, bunu embrioloqların dili ilə deməyə məcbur idi: "Embrioloqlar maraqlı hal müşahidə etmişlər. Ayrı-ayrı üzvləri, hissələri yaradan hüceyrələr sonra birdən özləri ayrıca, müstəqil varlıqlara çevrilmək istəyirlər. Elə bil, dünyanın içində ayrıca dünyalar törənir. Əvvəlcə tamı yaratmaq, tamın hissəsi olmaq üçün könüllü birləşirlər, sonra özlərini itirdikdə elə bil ayılıb, ayrılmaq qəsdinə düşürlər. Qəribədir, hər birləşmədə ayrılmaq həsrəti, hər yüksəlişdə enmək ehtiyatı!” Təsəvvür edirsiniz? Bu sətirləri 1966-67-ci illərdə yazırsan və özün də Yazıçılar İttifaqının partiya təşkilat katibisən!\n– Əsərdə maraqlı bir detal var: Susuzluqdan yanan Arifin səhvən marqanslı suyu içməsi. Sizcə, müəllif bununla nəyi izah etmək istəyirdi? Çaydanda olan marqanslı su formaca ailəyə bənzəyib, içi "zəhərlə” dolu obrazları əvvəldənmi nişanə verirdi?\n– Maraqlı məsələyə toxundun. Qoy bir şeyi deyim, sonra buna qayıdaram. Yəqin bilməmiş olmazsan, mən bu əsər haqda bir neçə dəfə yazmışam. Sonuncu essem "Azərbaycan ədəbiyyatını silkələyən əsər” saytlarda və "Renessans həsrəti – 2” kitabımda da gedib. O essedə bir yer var. Deyirəm ki, müəllifdən soruşdum: "Sabir müəllim, romanda avtobioqrafik yerlər çoxdurmu?” O da cavab verir: "Bəlkə, deyəsən ki, avtobioqrafik olmayan yerlər var?” Sonra da əlavə edir: "Yazıçı yaxşı bilmədiyi şeydən yazmamalıdır”. Və son nöqtə: "Amma bu o demək deyil ki, yazıçı elə özündən, ailəsindən yazmalıdır. Bu onu bitirər”.\nBu yeri niyə xatırladım? Sabir müəllimin qardaşı Vaqif bəy, Cəbrayılın birinci katibi idi. Bir qardaşı isə alman faşizminə qarşı döyüşdə qəhrəmancasına həlak olaraq Sovet İttifaqı Qəhrəmanı olmuşdu. Əsərin qəhrəman Arif də eynən belə bir ailədəndir. Və bu ailənin ən özəl keyfiyyəti, bəlkə də, keyfiyyətsizliyi biçimsiz, ailəyə yaraşmayan, arvadına xəyanət edən ata obrazıdır. Əlbəttə, oxucu bu obrazı – Arifin atasını Sabir Əhmədlinin atası ilə qarışıq salmasın. Bu biçimsiz ata ailəyə uyuşmayan, yöndəmsiz, bəlkə də uyumsuz birisi olmaqla təkcə ananın deyil, oğlanlarının da qanını qaraldır. Bu Sovet ailəsi deyilən bir ailənin nə qədər dayanıqsız olmasına, Sovet cəmiyyətində başçının yerində olmamasına bir işarəydi. Belə yerdə su da marqans dadar...\n– Romanın gedişatında hiss etmək mümkündür ki, hər kəs sevgi istəyir, lakin ailənin heç bir fərdi digərinə qayğı göstərmək fikrində deyil. Hətta, belə demək mümkündürsə, əsərdəki yeganə emosional detal sonda Bənövşənin qardaşını qucaqlayıb ağlama səhnəsidir. Bu ziddiyyətin səbəbi nədir?\n– Əsərdə dediyim kimi, ailə bağlarının zəiflədiyi, hətta öləzidiyi, daha geniş olan kolxoz ailəsinin dağılmaq üzrə olduğu geniş boyalarla verilib. Atanın dərdi ayrıdır, qardaş rəhbərlik elədiyi rayonun problemlərini ailəyə yükləmədən keçə bilmir, bacı da öz dərdində. Ən böyük dərd isə ananındır. Cəbhəyə oğul göndərib, o heykəl kimi qayıdıb. İndi Arif gedib Polşada qardaşlıq məzarında qəhrəman qardaşının məzarın tapıb, bunları anaya deyə bilmir – amma elə buna görə gəlməmişdimi Bakıdan? Yad ölkədə rastlaşdığı rahibənin – onun gözləri qardaşının gözlərinə necə oxşayırmış – baxışları ilə deyir demək istədiyini: "...Qapınıza uzaqdan, çox uzaqdan qərib quşlar gəlsə, su verin, dən tökün, uşaqlara tapşırın daş atmasınlar. Onlar həlak olanların ruhudur, quş olub uçurlar”\nArif bacısı Bənövşənin ailə dərdi ilə yanaşı, qardaşının məktubları üçün əldən-ayaqdan getməsini, az qala şəhid qardaşının özü kimi o məktubları qorumasını düşündükcə kədərlənir. Atasının Arifə üz tutub "Qardaşına tapşır ağılla işləsin” deməsi də onu üzür. Daha böyük ailə olan kolxozçuların az qala üsyana qalxması, "mən, mənə rəhbərlik edəni niyə özüm seçməyim ki?!” deməsi də böyük birliklərin bağlarının qopmasından xəbər verir. Elə bil, insanlar arasında sevgi tükənib. Yadlaşıblar. Yazıçının son qənaəti budur: "hara getsək, kökümüz burdadır”.\n– Əsərin adına nəzər salaq: "Dünyanın arşını”. Müəllifin ad seçimi barədə nə deyə bilərsiniz? Bu ad bəzən ölçüyə gəlməyən dünyanın 10-15 günlük məzuniyyətə və balaca bir kənddəki əhvalatlara sığdığınımı bizə izah edirdi?\n– Bu barədə bir dəfə yazmışam. Bir hekayəm vardı. "Dünyanın əhəd, yaxud əhləd daşı” adlanırdı. Sabir müəllim adı dəyişdi, əsərin qəhrəmanının adı ilə – "Müstəcəb kişi” – çap etdi. "Bu ad heyfdir, bu adla bir roman yazarsan gələcəkdə” dedi. O kişidə mətnin olumlu adına bir tutqu vardı.\nDüzü, sözügedən əsərin adı o qədər ağırdır, bəlkə, romanın özündən də ağır. Burada hər kəsin öz arşını var. Hərə dünyanı öz arşını ilə ölçür. Romandakı əyni-başı tökülən muzeylik çoban da – təəssüf ki, əsərin çapı zamanı "Azərbaycan” dərgisinin baş redaktoru C.Məmmədovun təkidi ilə romanın üçdə biri ixtisar olunan zaman həmin çobanla bağlı mühüm yerlər də pozulub – müəllif bunu yana-yana etiraf edirdi, – qardaşının qəbrini tapdığını anasına demək üçün kəndə gələn, amma heç vəchlə bunu deyə bilməyən filosof Arif də, rayonda yaxşı işlər görsə də, içində xudpəsəndlik bəsləyən katib qardaş da, ailədə əvvəlki hökmünü itirən ata da, özünü qardaşlarının yanında sındırmasa da içində qırğın Bənövşə də, o üsyankar kolxozçu da özünü haqlı bilir – hərənin əlində bir arşın var, bildiyini dədəsinə də verməz!\n– Əsərdə, sanki, bir az keçmişə aludəlik, nostalgiya hissi qüvvətlidir. Və biz yalnız keçmiş vasitəsilə bu ailənin nə zamansa bir-birinə sevgi ilə bağlı olduğuna şahid oluruq. Bu barədə nə düşünürsünüz?\n– Romanda yadlaşma, pedantlaşma, sevgisiz yaşama kimi hisslər tünd boyalarla verilib. Qəribədir, yazıçı sanki bugünkü ağır insani mənzərələri həyəcan təbili çalaraq bizə qandırır: bu gün ər-arvad əllərində telefon bir-birindən nə qədər uzaqdırlar, qardaş-bacı da elə, qohum-qardaş da elə. Texnikanın inkişafı insanları manqurtlaşdırır sanki. Romanda bir detal var: katib qardaş bacısının evindəki qonaqlığa getmir. Bu təkcə qardaş-bacı yadlaşması deyil, həm də ailə bağlarının, yuxarıda dediyim kimi, qopmasına işarədir. Duyğuları, hissləri rəqəmlər və faktlar əvəz edəndə belə olur. Yazıçı yarım əsr sonrakı Azərbaycan ailəsini yarım əsr qabaqkı ilə qarşılaşdırır sanki. O ki qaldı keçmişə nostalgiya, bu da var. Sanki, yazıçı demək istəyir ki, insanlar kasıb olanda, yavan çörək şirin olanda daha yaxın, daha doğma idilər.\n– Əsərdə Araz çayı detalının verilməsi də olduqca maraqlıdır. Sadəcə iki dəfə adı çəkilən, lakin arxa fonda səssiz-səssiz axan Araz çayı ailənin, ümumiyyətlə, rayonun iki hissəyə ayrıldığınamı işarədir?\n– Bu bizim ümummilli faciəmizin kökündə dayanan nəsnədir: təkcə bölünən torpağımız deyil, millətimizdir, taleyimizdir. Araz bir çay kimi nə qədər faydalıdırsa, bir o qədər də ayrıc kimi, sərhəd kimi "ziyanlı”dır. "Bir qədər yuxarıda Sınıq körpü dayanırdı. Körpü, yatağından tərpənə bilməyən, illər xəstəsi təkin ağappaq ağarmış, solmuşdu, saçı-birçəyi elə bil tökülmüş, sümükləri çıxmışdı... Arazın suyu azalmış, ağlayıb-ağlayıb kirimişdi...”\nYazıçı Arifin dili ilə yenə tarixi iyirmi il qabaqlayır. Sökülən sərhədləri – millətimiz arasından götürülən məftilləri, sökülən sərhəd dirəklərini bizə göstərir. 20 il sonra milli azadlıq hərəkatının öncüllərindən olacaq Sabir Əhmədli uzaqgörənliyi burada da boy göstərir: "...bir vaxt gələcək və gəlməlidir ki, məzar sükutuna qərq olan, məzarıstan otlarına bürünmüş körpülərin üstündən o taydan bu taya, bu taydan o taya gedən nişan, toy karvanının şadlığı Arazın şaqqıltısına qarışacaq...”\nBu gün yazıçının arzuları tam olmasa da, qismən həyata keçib – xalqımız bir bikir kimi Bakıdan Təbrizə, Təbrizdən Bakıya gedib gələ bilir, könül, dil bağlarımız bərkiyir. Bunun daha yaxşı variantının da gələcəyinə inanırıq.\n– Romanda sizinçün xüsusi məna kəsb edən detal, məqam və dialoq varmı?\n– Bu əsər bir meyardır, bir çəki-tərəzidir, bir aynadır. Oxu, düşün, özündəki naqislikləri islah et, millətinin, ölkənin, dünyanın dərdlərini bil və çarəsini bul. Arif bir filosof kimi hər dərdin əlacını tapmaq, gücü çatana çarə qılmaq, çatmayanı da haray çəkərək düzəltməyə cəhd edən bir islahatçıdır, bir yenilikçidir. Əsərdə kolxoz və onun sədri haqqında bir detal var. Yeri gəlmişkən, bu əsərə görə bir çox yazıçılar müəllifdən danos yazmış, əsər haqqında o zamanki "KKB”-yə məlumat ötürmüş, çuğulluq etmişdilər. Hətta Əli Vəliyev açıqca demişdi: "Mən imkan verə bilmərəm ki, Sabir Əhmədli mənim qurduğum kolxozu dağıtsın”.\nFilosof Arif kolxozçuların məclisində danışır: "Camaatı dolandırmaq lazımdır... əvvəllər başqa cür idi. Amma indi xalq... Qətiyyən yol vermir ki, təsərrüfatın, kəndin taleyi onun başı üzərindən həll edilsin... Sədr yerində yoxdu. Onun eşiyə çıxdığını görən olmamışdı. Arif onun əyləşdiyi yerə bir də diqqətlə baxdı. Orada yalnız sədrin kölgəsi sayıla biləcək çox pozuq bir surət vardı...\n– Romanı oxuduqca qarşımıza çoxsaylı fəlsəfi fikirlər çıxır. Sizcə, əsərin belə filosafanə "ruhu” birbaşa Ariflə əlaqəli nüansdırmı?\n– Mən bu barədə çox düşünmüşəm. Əsasən realist üslubda yazan müəllifə burada bir az fəlsəfəyə bürünəcək məqamlar gərək olub. Yoxsa fikrin apaydın ifadəsi, onsuz da tez-tez tənqid olunan yazıçının işini daha da çətinləşdirərdi. Zatən belə də oldu.\nFolkner deyirdi ki, yazıçı olma, yazı ol. Məncə, bu əsərdə Sabir Əhmədli özü də mətnə, yazıya qarışıb, yazı olub. Yazıçı bu əsərdə özünün yazıçı manifestini də elan edir sanki: Azərbaycan romançılığında bir Sabir Əhmədli arşını boy verir və həm yazıçının gələcək əsərləri, həm ondan sonra gələn nəslin yazdıqları bu arşından keçməlidir.\n"Bir səhər, bürkülü avqust günündə qəsəbəmizin ortasından qoşun keçdi” cümləsi romanı oxuyanların yadındadır. Bu nə qoşun idi, hara gedirdi, missiyası nə idi? Qoy müsahibəni oxuyan oxucular ən azı bu suala cavab tapmaq üçün gedib romanı oxusunlar. Xalqımızın, ölkəmizin taleyüklü məsələsinə çevrilən o cümlədə həm də bəşəriyyətin taleyi həll olunur – dünyada iki şər imperiyasının üz-üzə gəldiyi müharibədə qədim Azərbaycan xalqının və Azərbaycan torpaqlarının taleyi o qoşunun əməllərindən çox asılı olub...


BP: “Şahdəniz-2” yatağında 16 quyu qazılıb və onlardan 6-sı tamamlanıb - AZƏRTAC – Azərbaycan Dövlət İnformasiya Agentliyi\nBP: “Şahdəniz-2” yatağında 16 quyu qazılıb və onlardan 6-sı tamamlanıb\nBakı, 25 yanvar, Nihad Budaqov, AZƏRTAC\n“Şahdəniz-2” yatağında ümumilikdə 16 quyu qazılıb və onlardan 6-sı tamamlanıb.\nBu barədə AZƏRTAC-a eksklüziv açıqlamasında BP-nin Bakı ofisinin mətbuat xidmətinin rəhbəri Tamam Bayatlı deyib.\n“Şahdəniz-2” layihəsi çərçivəsində yataqda ümumilikdə 16 quyu qazılıb. Həmin quyulardan 6-sı tamamlanıb, yəni istismara hazır vəziyyətə gətirilib. “Şahdəniz-2” layihəsi çərçivəsində yataqda ümumilikdə 26 quyu qazılacaq. “Şahdəniz-2” üçün tikilən iki platformanın dayaq blokları və üst tikililəri artıq dənizdə quraşdırılıb. Xankəndi gəmisi yataqda sualtı qurğuların quraşdırılması işlərinə başlayıb. “Şahdəniz-2” yatağından ilk təbii qaz hasilatına bu il ərzində başlanması nəzərdə tutulur”, - deyə o əlavə edib.\nT.Bayatlı bildirib ki, hazırda “Şahdəniz-2” üzrə dənizdəki qurğular, sualtı boru kəmərləri, genişləndirilən Səngəçal terminalı və genişləndirilən Cənubi Qafqaz Boru Kəmərində (CQBKG) istismar sınaqları aparılır. Bundan başqa, Gürcüstandakı kompressor və nəzarət-ölçü stansiyalarında istismar sınaqları davam edir. Ümumilikdə “Şahdəniz-2” yatağının tammiqyaslı işlənməsi və Cənubi Qafqaz Boru Kəmərinin Genişləndirilməsi layihəsi üzrə işlər 99 faiz icra olunub.\nQeyd edək ki, Avropa İttifaqı üçün prioritet enerji layihələrindən biri olan “Cənub Qaz Dəhlizi”nin seqmentlərini “Şahdəniz-2”, Cənubi Qafqaz Boru Kəmərinin Genişləndirilməsi, TANAP və TAP layihələri təşkil edir. Bu boru xətti Xəzər dənizinin Azərbaycan sektorundakı “Şahdəniz-2” yatağından hasil olunacaq qazı Türkiyəyə və bu ölkədən də Avropaya çatdıracaq. Uzunluğu 3 min 500 kilometr olan “Cənub Qaz Dəhlizi” vasitəsilə ilkin mərhələdə Türkiyəyə 6 milyard kubmetr, Avropaya 10 milyard kubmetr qaz nəqli nəzərdə tutulur. Azərbaycan təbii qazının cari ildə Türkiyəyə, 2020-ci ilədək isə Avropaya çatdırılması planlaşdırılır. “Cənub Qaz Dəhlizi”nin nəqletmə gücü sonralar ildə 31 milyard kubmetrə qədər artırılacaq.\nAZERTAG.AZ :BP: “Şahdəniz-2” yatağında 16 quyu qazılıb və onlardan 6-sı tamamlanıb\nAzərbaycan bu vaxtadək Bakı-Tbilisi-Ceyhan kəməri ilə dünya bazarlarına 431 milyon tondan çox neft göndərib\nAzərbaycan indiyədək Türkiyəyə 79 milyard kubmetr təbii qaz nəql edib\nBakıda və Abşeron yarımadasında gecə 9°-dək şaxta gözlənilir


İSİM dünyanın ən yaxşı beyin mərkəzləri siyahısında : Center for Economic and Social Development (CESD)\nABŞ-ın Pensylvaniya Universiteti hazırladığı dünyanın aparıcı beyin mərkəzlərinin reytinqi ilə bağlı beynəlxalq hesabat dünən Birləşmiş Millətlər Təşkilatının (BMT) Nyu-Yorkdakı mənzil qərargahında təqdim edilib. Hesabatın təqdimatı eyni zamanda dünyanın 100-dən artıq ölkəsində də təşkil edilib. Sözügedən sənədin eyni zamanda beynəlxalq maliyyə qurumlarında o cümlədən Dünya Bankında da təqdimatı həyata keçirilmişdir. Qlobal reytinqlər müəyyənləşdirilən zaman dünyanın 182 ölkəsini təmsil edən 6545 beyin mərkəzi arasında sorğu keçirilmiş və sorğunun nəticələri 1500 ekspert tərəfindən qiymətləndirilmişdir. Beynəlxalq qiymətləndirmədə Iqtisadi və Sosial İnkişaf Mərkəzi (CESD) Cənubi Qafqaz və Orta Asiyanın ən güclü beyin mərkəzi seçildiyi elan olunub. Qeyd edim ki, CESD hesabatda əksər kateqoriyalar üzrə dünyanın aparıcı beyin mərkəzləri siyahısına daxil edilib.\nQeyd edək ki, artıq CESD 8 ildir ki, Cənubi Qafqaz və Orta Asiyan regionunda ən güclü beyin mərkəzi statusunu qoruyub saxlayıb. Hələlik dünyada yeganə qlobal qiymətləndirmə olan və kifayət qədər nüfuzlu beynəlxalq hesabatda regionun aparıcı beyin mərkəzinin Azərbaycan təşkilatı olması sevindirici olmaqla yanaşı, eləcə də mərkəzimizin regional elmi və praktik tədqiqatlara töhvəsinin səviyyəsini göstərir. CESD regionun top beyin mərkəzi olmaq üçün Cənubi Qafqazın 3, Orta Asiyanın 5 ölkəsini və eləcə də Əfqanıstanı təmsil edən təşkilatlar ilə rəqabət aparıb.\nCESD sözügeden hesabatda 23 kateqoriya üzrə dünyanın ən aparıcı beyin mərkəzləri siyahısına daxil edilib. Eyni zamanda təşkilatımız illik büdcəsi 5 milyon dollardan az olan beyin mərkəzləri arasında dünyada 4-cü olmaqla yanaşı, dünyanın 10 ən yaxşı idarə olunan beyin mərkəzidir. Biz qlobal enerji və resurs siyasəti üzrə də ilk 15-likdə yer almışıq.\nHesabatın tam mətni ilə bu linkdən tanış ola bilərsiniz:\nFiled under Elanlar · Tagged with\n4 Responses to “İSİM dünyanın ən yaxşı beyin mərkəzləri siyahısında”


Məktəblilərin fənn olimpiadaları | Online ictimai-siyasi qəzet\nTarix: 11.01.2017 | Saat: 18:30:00\nBu bilik yarışından şagirdlər nə qazanır?\nYanvarın 15-də ölkənin bütün şəhər və rayonlarında respublika fənn olimpiadalarının birinci – rayon (şəhər) mərhələsinə başlanılacaq. Təhsil Nazirliyindən verilən məlumata görə, olimpiadaların keçirilməsinin məqsədi istedadlı uşaqları aşkara çıxarmaq, şagirdlərdə fənlərə olan marağı artırmaq, bilik və bacarıqlarını nümayiş etdirmələrinə kömək göstərməkdir.\nOlimpiada səkkiz fənn - riyaziyyat, fizika, kimya, biologiya, informatika, coğrafiya, Azərbaycan dili və ədəbiyyatı, tarix fənləri üzrə keçiriləcək. Bilik yarışının birinci mərhələsinə 29691 şagirdin qatılacağı gözlənilir.\nMəlumata görə, ən çox iştirakçı 6420 şagird olmaqla Azərbaycan dili və Ədəbiyyatı fənnindən, 6254 şagird olmaqla riyaziyyat fənnindən, ən az iştirakçı isə 472 şagird olmaqla informatika fənnindən olacaq.\nBölgələr üzrə statistik məlumata əsasən, ən çox şagird Bakı şəhərindən 6154, Gəncə şəhərindən 1049, ən az iştirakçı isə 73 nəfər Naftalan şəhərindəndir. Naxçıcan MR-dan isə 654 şagird iştirak edəcək.\nYeri gəlmişkən, məktəblilərin fənn olimpiadalarının təşkili və keçirilməsi qaydaları Azərbaycan Respublikası Təhsil Nazirliyi haqqında Əsasnamənin 8.14-cü bəndinə uyğun olaraq hazırlanıb. Fənn olimpiadalarının yekunlarına görə, şagirdlərin əldə etdiyi nəticələr müvafiq fənn müəllimlərinin, məktəbin, yerli təhsili idarəetmə orqanının fəaliyyətinin qiymətləndirilməsində əsas meyarlardan biri kimi nəzərə alınır. Ümumi təhsil müəssisələrinin rəhbərləri, yerli təhsili idarəetmə orqanları istedadlı şagirdlərin müəyyənləşdirilməsi və fənn olimpiadalarına hazırlığını təmin etmək üçün birbaşa məsuliyyət daşıyırlar.\nFənn olimpiadalarının şəffaf, obyektiv və tələb olunan səviyyədə keçirilməsini təmin etmək məqsədilə yerli və respublika təşkilat komitələri və hər fənni əhatə etməklə apelyasiya komissiyaları yaradılır. Təşkilat komitələri fənn olimpiadalarının bu əsasnaməyə uyğun qaydada keçirilməsi üçün lazımi tədbirlər görürlər. Yerli təşkilat komitəsinin tərkibi rayon (şəhər) təhsil şöbəsinin (idarəsinin) müvafiq məsul işçiləri, qabaqcıl müəllimlər, valideynlərin nümayəndələrindən ibarət olur. Yerli təşkilat komitəsi 5 nəfərdən ibarət olmaqla yaradılır. Yerli təşkilat komitəsinin sədri rayon (şəhər) təhsil şöbəsinin (idarəsinin) müdiri olur.\nRespublika təşkilat komitəsi isə Təhsil Nazirliyinin məsul əməkdaşlarından ibarət tərkibdə formalaşır. Respublika təşkilat komitəsinin səlahiyyət müddəti 1 il, tərkibi isə 7 nəfərdən ibarət olmaqla Azərbaycan Respublikası təhsil nazirinin əmri ilə yaradılır. Respublika təşkilat komitəsinə təhsil nazirinin müavini sədrlik edir.\nEyni zamanda, olimpiadaların yekun nəticələrindən narazı qalmış şagirdlərin yazı işlərinə yenidən baxılması üçün respublika təşkilat komitəsi tərəfindən hər fənn üzrə 3 nəfər mütəxəssisdən ibarət apelyasiya komissiyası yaradılır.\nFənn olimpiadalarının keçirilməsinə gəlincə, ümumi təhsil müəssisələrində fənn olimpiadalarına hazırlıq dərs ili ərzində aparılır və müntəzəm olaraq sınaq yoxlamaları keçirilir. Fənn olimpiadaları 2 mərhələdən – rayon (şəhər) və respublika mərhələlərindən ibarətdir. Respublika mərhələsi öz növbəsində iki turdan – yarımfinal və finaldan ibarət olmaqla keçirilir. Fənn olimpiadalarının rayon(şəhər) mərhələsi yanvar ayının 2-ci bazar günü təşkil edilir. Bu mərhələdə suallar siniflər üzrə respublika fənn olimpiadalarının münsiflər heyəti tərəfindən məktəb proqramına uyğun qapalı test formatında hazırlanır. Rayon (şəhər) mərhələsində şagirdlərə fənlərdən və siniflərdən asılı olaraq 30-50 sual təqdim edilir və imtahan üçün 3 saat vaxt ayrılır. Fənn olimpiadalarının respublika mərhələsinin yarımfinal turu isə mart ayının 2-ci bazar günü respublika təşkilat komitəsi tərəfindən müəyyən edilmiş mərkəzlərdə keçirilir. Bu mərkəzlər respublikanın müxtəlif bölgələrində yerləşən ümumi təhsil müəssisələrindən seçilir.\nRespublika mərhələsinin yarımfinal turunda iştirak edəcək şagirdlər rayon (şəhər) mərhələsinin nəticələrinə əsasən respublika təşkilat komitəsinin qərarı ilə müəyyənləşdirilir. Rayon (şəhər) mərhələlərində hər bir fəndən sualların ən azı 60 faizinə düzgün cavab vermək şərtilə hər sinif üzrə ilk 3 yeri tutmuş şagird yarımfinal mərhələsində iştirak etmək hüququ əldə edir. Gəncə və Sumqayıt şəhərlərindən hər sinif üzrə ilk 5 yeri tutmuş şagird, Bakı şəhərindən isə hər sinif üzrə ilk 20 yeri tutmuş şagird yarımfinal mərhələsində iştirak etmək hüququ əldə edir. Bu mərhələnin yarımfinal turunda suallar siniflər üzrə respublika fənn olimpiadalarının münsiflər heyəti tərəfindən məktəb proqramına uyğun və nisbətən çətinləşdirilmiş qapalı test formatında hazırlanır. Respublika mərhələsinin yarımfinal turunda şagirdlərə fənlərdən asılı olaraq 30-40 sual təqdim edilir və cavablandırma üçün 3 saat vaxt ayrılır.\nFənn olimpiadalarının respublika mərhələsinin final turu isə aprel ayının 2-ci bazar günü keçirilir. Respublika mərhələsinin final turu iki yaş qrupu üzrə - aşağı yaş qrupu ( IX siniflər və aşağı) və yuxarı yaş qrupunda (X-XI siniflər) keçirilir. Respublika mərhələsinin yarımfinal turunda hər fəndən sualların ən azı 70 faizinə düzgün cavab vermək şərtilə ən yüksək nəticə göstərmiş aşağı yaş qrupu üzrə 20 şagird, yuxarı yaş qrupu üzrə isə 40 şagird final mərhələsində iştirak etmək hüququ əldə edir. Final turunun sualları fənn olimpiadalarının münsiflər heyəti tərəfindən yaş qruplarına uyğun olmaqla açıq tipli suallar formatında hazırlanır. Respublika mərhələsinin final turunda şagirdlərə fənlərdən və yaş qruplarının xüsusiyyətləri nəzərə alınmaqla 5-7 sual, Azərbaycan dili və ədəbiyyatı fənni üzrə 3 sual Azərbaycan dili, 2 sual isə ədəbiyyatdan olmaqla ümumilikdə 5 sual, tarixi fənni üzrə isə 3 sual Azərbaycan tarixi, 2 sual isə ümumi tarixdən olmaqla ümumilikdə 5 sual təqdim edilir və imtahan üçün 3 -4 saat vaxt ayrılır.\nRespublika mərhələsinin final turunun nəticələri imtahan başa çatdıqdan 10 gün sonra elan edilir. Nəticələr məlum olduqdan sonra apelyasiya günü müəyyən edilir. Nəticələrindən narazı qalmış iştirakçılar öz işlərinə yenidən baxılması üçün respublika təşkilat komitəsinə müraciət edirlər. Belə müraciətlərə apelyasiya komissiyası yenidən baxır və onların verdiyi yekun rəy respublika təşkilat komitəsi tərəfindən nəzərə alınır.\nMövzu ilə bağlı fikirlərini bildirən Azərbaycan Təhsil Şurasının sədri Əjdər Ağayev deyib ki, bu kimi yarışlar istedadların meydana çıxmasına şərait yaradır. Onun sözlərinə görə, əsas məsələ odur ki, nəticələr şəffaf olsun: “Əslində olimpiadaların nəticələri şagirdlərin ali məktəbə qəbul olunmağına, hətta onların pulsuz oxumasına da kömək etməlidir. «Təhsil haqqında» qanun hazırlananda belə bir təklif var idi. Amma Tələbə Qəbulu üzrə Dövlət Komissiyasında buna qarşı müəyyən fikirlər yarandı. Onlar əsas gətirdilər ki, olimpiadada yer tutanlar imtahanda yer tuta bilmirlər. Deməli, bu yarışmada hansısa neqativ hallar var idi. Bu halda onlar necə imtahansız universitetə qəbul olsunlar. Yəni, burada əsas məsələ nəticələrin şəffaf olmasıdır. Təbii ki, nəticələrin şəffaf olması istedadlı şagirdlərin üzə çıxarılması və onların gələcəkdə öz biliklərini beynəlxalq səviyyədə nümayiş etdirməsinə şərait yaradır”.


“Neftçi” və Böyükağa Hacıyev cəzalandırıldı » Kaspi.azAzərbaycanda özəl xəbərlər, araşdırmalar, təhlillər və müsahibələrin tək ünvanı\n“Neftçi” və Böyükağa Hacıyev cəzalandırıldı\n20 Noyabr 2012, 13:07 1978\nSerbiya “Partizan”ı ilə noyabrın 22-də keçirəcəyi futbol üzrə Avropa Liqasının V tur matçı öncəsi “Neftçi” komandasının baş məşqçisi Böyükağa Hacıyev cəzalandırılıb. Bu barədə AFFA İntizam Komitəsi qərar çıxarıb.\nHacıyev Topaz Premyer Liqasının XIII turunda “Sumqayıt”la matçın 35-ci dəqiqəsində hakimin qərarına etiraz etdiyi üçün texniki zonadan kənarlaşdırılıb. Ona 1 oyunluq cəza, klubuna 1000 manat cərimə kəsilib.\n“Simurq”la görüşün 62-ci dəqiqəsində isə “Qarabağ”ın zədəli kapitanı Rəşad Sadıqov hakimin qərarına etiraz edib. Bu səbəbdən, Sadıqov texniki zonadan kənarlaşdırılıb. Ona 1 oyunluq cəza, klubuna 1000 manat cərimə tətbiq olunub.\nNəhayət, “Qəbələ” ilə qarşılaşmada 4 futbolçusu sarı vərəqə alan “Kəpəz” 1000 manat ziyana düşüb.\nQeyd edək ki, Böyükağa Hacıyev “Bakı”, Rəşad Sadıqov isə “Turan”la növbəti tur qarşılaşmalarında meydana daxil ola bilməyəcəklər.


Dövlətə silah çəkmək?! Olmaz! – Yenicag.Az\nAna Səhifə Yazarlar Dövlətə silah çəkmək?! Olmaz!\nYeni Çağ Media Qrupu – İyul 04, 2018 - 11:23\nSon iki günün elektrik qarğaşası ölkədə nələrinsə yerində olmadığının xəbərçisidir. Düzdür, qəzadır, olur. Amma bu miqyasda, üstəlik də alternativlərin olmadığını göstərəcək bir qəza heç bağışlanacaq deyil. Belə bir qəzanın bu qədər geniş zərər vurması birbaşa dövlətə, şəxsən Prezident İlham Əliyevə qarşıdır, səbəbkarları müəyyən edilməli, ən sərt şəkildə cəzalandırılmalıdır!\nBu elektrik qəzasına paralel Gəncə icra başçısı Elmər Vəliyevə sui-qəsdin edilməsi də düşündürücüdür. Xəbərlərdə deyilir ki, icra başçısı kobud adamdır, sakinləri təhqir edir, ona silah çəkən şəxsin də yaxınlarından olan bir xanıma qarşı kobudluq edib. Adam da and içib ki, Rusiyadan gəlib onun canını alacaq. Və buna cəhd edib. Özü də göz görə-görə, xalqın qarşısında.\nYaxşı hadisə deyil. Ümumiyyətlə, dünyada özünün sabitliyi və güvənliyi ilə ad çıxarmış Azərbaycan üçün heç yerinə düşmür. Özü də ölkənin ikinci böyük şəhəri, tarixi mərkəzlərindən biri olan Gəncənin adının bu işə qarışması heç yaxşı deyil.\nGəncə olayı göstərdi ki, kimlərsə bu ölkədə dövlətin təmsilçisinə silah çəkəcək qədər cürət sahibidir. Fərq etməz nə üçün. Amma bunu edə biləcəyini düşünən və edənlər varsa, Azərbaycanın sabitliyi təhlükə altındadır. Biz, vətəndaş olaraq ölkəmizdə belə halların ayaq açmasına əsla dözə bilmərik və dözməməliyik! Hər kəs bütün varlığıyla dövlətin – qanunun yanında olmalıdır. Bütün narazılıqları çözəcək məqam dövlətdir, üsul da qanundur! Başqa cür ola bilməz, olmamalı!\nBu arada, imam üçün ağlayanda, bir az da yezid üçün ağlamaq lazım. Sual oluna bilər ki, niyə icra başçısı sakinlərlə kobud davranmalıdır? Ümumiyyətlə, bölgələrdə Prezidentin təmsilçisi olan vəzifə sahibləri niyə belə davranış sərgiləməklə xalqı narazı salmalıdır? Bunlar niyə insanları o həddə çatdırmalıdır ki, vətəndaş da axırda silaha əl atıb haqq-hesab çəkməyi ağlına gətirsin?\nGəncəylə əlaqəm yoxdur, icra başçısını da yaxından tanımıram. Şəxsi haqqında pis və ya yaxşı heç nə deyə bilmərəm. Amma dünən axşamdan sosial mediada onun başına gələnə verilən şərhləri izləyirəm və anlayıram ki, adam insanları həddən artıq qəzəbləndirməyi bacarıb. Təsəvvür edirsinizmi, hər kəs ya sadəcə xəbər olaraq bu haqda yazır, ya da adamın az qala ölməsini arzu edir. Sual oluna bilər: niyə? Məgər bizim xalqımızda yıxılana balta çalmaq varmı? Məgər biz o xalq deyilmiyik ki, düşmənimizə belə çətin anında xoş davranarıq? Bəs onda niyə Gəncə icra başçısıyla bağlı bunu müşahidə etmirik?\nEtmirik, ona görə ki, adam hər kəsi özünə düşmən etməyi bacarıb. Ən azından sosial mediadakı müşahidələrim bunu deməyə əsas verir.\nAmma yenə də dövlət təmsilçisinə silah çəkilməsini əsla qəbul etmirəm, edə də bilmərəm! Heç kim dövləti təmsil edən şəxsə silah çəkməməli, çəkməyə cürət etməməlidir bu ölkədə! Edərsə ölkədəki sabitlik pozular, hər birimiz qan gölündə üzərik! Ona görə də sosial mediada Gəncə icra başçısıyla bağlı qızışdırıcı paylaşımlar edənlər bir anlıq düşünsünlər. Düşünsünlər ki, bu silah çəkmə olayı sadəcə burda bitməz, davam edər və hər kəsin qapısına qədər gələr.\nYeri gəlmişkən, vətəndaşları narazı salan, kobud davranan, gününü eyş-işrətlə keçirən icra başçıları haqqında heç də az eşitmirik. Bu adamlara cənab Prezident konkret bir rayonu etibar edir, vətəndaşların sosial rifahını yüksəltmək, güzəranını yaxşılaşdırmağı tapşırır, onlarsa insanları küncə sıxmaqla məşğuldur. Bu gün ölkədə vətəndaşlar belə məmurların üzündən üsyan etmirsə sadəcə Prezident İlham Əliyevin şəxsinə olan sayğı və inamdandır. Bəli, məhz Prezidentin şəxsiyyəti narazıları sərt hərəkətlərdən çəkindirir. Təəssüf ki, icra başçıları da bundan vicdansızcasına sui-istifadə edir, insanlara zülm verir.\nPrezidentin arxasında gizlənən bu məmurcuqlar o qədər harınlayıblar ki, istənilən vətəndaşa istənilən məsələylə bağlı “get, hara istəyrsən, şikayət elə” deyə biləcək qədər tərbiyəsizləşirlər! Hətta bəzən “Prezidentə şikayət edəcəm” deyən vətəndaşa da “get, kimə istəyirsən, şikayət elə” deməkdən çəkinmir bunlar!\nTəbii ki, belə məmurlar – icra başçıları təmizlənməlidir…\nYenidən işıq məsələsinə qayıdıram. Bu biabırçı qəza və bütövlükdə o sahəyə məsul şəxslərin əlacsızlığı Azərbaycan dövlətinin imicinə ən ciddi zərbə oldu. Özü də elə bir məqamda ki, bunu düşmən belə bacarmazdı. Azərbaycan hazırda Avropanın enerji təhlükəsizliyi məsələsində açar ölkələrdən birinə çevrilməkdədir. Böyük layihələr üzərində iş gedir, bütün Avropa bizdən danışır, bizə ümidlə baxır. Belə bir məqamda məhz enerji sahəsində bu qədər biabırçı bir durum yaşanır. Düşündürücü deyilmi?\nBu elektrik qəzasının niyə baş verməsinə gəlincə. İddia edirlər ki, isti oldu, avadanlıq dözmədi, yandı. Nağıldır, nağıl! Məsələ ondadır ki, dövlətin bu sahəyə ayırdığı milyonlarla, milyardlarla vəsait sadəcə olaraq kimlərinsə cibinə axıb, avadanlığa lazım olan qayğı göstərilməyib, yeniləmə aparılmayıb və olan olub. Ona görə də bu sahəyə məsul şəxslərin hamısı məsuliyyətə cəlb edilməli, bütün varidatları əllərindən alınmalıdır!\nBir də onu müşahidə etdik ki, bu iki gün ərzində Azərbaycan xaqlı – vətəndaşlar olduqca təmkinli davrandılar. Ölkədə hər hansı ajiotaj yaranmadı, əksinə, insanımız əlindən gələni etdi ki, həm dövlətə, həm də bir-birilərinə yardımçı olsunlar. Bu isə bir daha onu göstərir ki, Azərbaycan vətəndaşı Prezidentə güvənir, ölkədəki sabitliyin dəyərini bilir və ona hər hansı təhdidə izn verəcək deyil. Bununla bərabər vətəndaşımız həm də ümid edir – inanır ki, işıq sabotajına səbəb olanlar mütləq və ən qısa zamanda cəzalandırılacaq. Elə mən də ümid edirəm.\nSözardı: İşıq-eletkrik sistemində böyük irəliləyişə nail olunduğunu iddia edən sahə görəvlilərinin diqqətinə: mənim Dədəli kəndimdə (Xaçmaz rayonu) 30-35 il öncə quraşdırılmış elektrik dirəkləri – şalbanlar çürüyüb və başımıza yıxılmamaları sadəcə bəxt məsələsidir…\ndövlət, İlham Əliyev, prezident, silah,


H.b.zerdabi - elanlar Bakida alqi satqi - Tezbazar.az\nElan kodu: 396524\nTƏCİLİ SATILIR! Yasamal rayon Həsənbəy Zərdabidə 19/16 mərtəbəsində ümumi sahəsi 45kv.m olan 1 otaqdan 2 otağa düzəlmə mənzil təcili satılır. Mənzil super təmirlidir. Pol parket, istilik sistemi kombi, təmirdən sonra yaşayış olmayıb. Binaya yaxin ərazidə məktəb, uşaq baxçası, supermarket, tibb mərkəzi mövcuddur . Yaşayış üçün tam əlverişli zonadır. Qaz tez bir zamanda veriləcək, su, işıq daimidir. Bina tam yaşayışlı binadır. Sənədi MTK Müqaviləsi. Qiymət:69000azn.\nev alqi satqisi turlar avia biletler kosmetik vasiteler kondisoner temiri geyimler sovde.az avtomobil dasinmaz emlak tikis masini ps3 oyunları sebet.az turlar.az kondisioner ustasi stul stol kompyuter stolu usaq stolu pajero lalafon.az telefon


Azərbaycan və İran prezidentlərinin geniş tərkibdə görüşü olub – Yenicag.Az\nAna Səhifə Manşet Azərbaycan və İran prezidentlərinin geniş tərkibdə görüşü olub\nRəsul Qasımov – Mart 05, 2017 - 12:51\nİranda rəsmi səfərdə olan Azərbaycan prezidenti İlham Əliyev və İran prezidenti Həsən Ruhani arasında geniş tərkibdə görüşü olub.\nYeniçağ.Az-ın məlumatına görə, təkbətək görüş başa çatdıqdan sonra Azərbaycan prezidenti İlham Əliyevin və İran prezidenti Həsən Ruhaninin nümayəndə heyətlərinin iştirakı ilə geniş tərkibdə görüşü olub.\nPrezident İlham Əliyevin şərəfinə Tehranın Sədabad sarayında fəxri qaravul dəstəsi düzülüb. Fəxri qaravul dəstəsinin rəisi dövlətimizin başçısına raport verib. Azərbaycanın və İran dövlət himnləri səslənib.\nİran prezidenti Həsən Ruhaninin dəvəti ilə reallaşdırılan səfər müddətində iqtisadiyyat və digər sahələrlə bağlı sənədlər imzalanacaq.


“Bəziləri göstərmək istəyir ki, guya ən radikal onlardır” » "Dünya" informasiya agentliyi\n“Bəziləri göstərmək istəyir ki, guya ən radikal onlardır” - QALMAQAL\nTarix: 20-02-2019, 09:21 | Çap et\nQarabağ Komitəsində ötən həftə baş verən istefalar qurumun daxilində gərginlik yaradıb. Qarşılıqlı ittihamlarla müşahidə olunan prosesə sabiq daxili işlər naziri İsgəndər Həmidovun təşəbbüsü ilə yaranan Azərbaycan Xalq Hərəkatı daxilində Qarabağ Komitəsinin yaradılması əlavə gərginlik gətirib. Artıq Azərbaycan Xalq Hərəkatında təmsil olunan bəzi partiya sədrləri Qarabağ Komitəsində fəaliyyət göstərən bir qrupu hakimiyyətin istəyi ilə hərəkət etməkdə suçlamağa başlayıb. Baş verənlərlə bağlı Qarabağ Komitəsinin İdarə Heyətinin üzvü, Qarabağ Azadlıq Təşkilatının sədri Akif Nağı ilə danışdıq.\n- Akif bəy, Qarabağ Komitəsində son zamanlar nə baş verir?\n- Doğrusu, mən də Qarabağ Komitəsi daxilində nə baş verdiyini anlamağa çalışıram. Amma hələ dəqiq bir şey deyə bilmərəm. Müəyyən versiyalarım var. Görünən odur ki, Qarabağ Komitəsi kimlərəsə mane olur, onu aradan qaldırmağa çalışırlar. Digər tərəfdən, kimlərsə ya sifarişlə, ya da öz təşəbbüsü ilə Qarabağ Komitəsində nəzarəti ələ keçirmək istəyir.\n- Qurumun daxilində baş verənlərdə, istefalarda kənar qüvvənin əli ola bilərmi?\n- Qarabağ Komitəsində baş verənlərdə kənar əlin rolunun olması versiyası da mümkündür. Faktlarım olmadığına görə bir şey deyə bilmərəm, amma kənar müdaxilə olmamış deyil, bəlkə də əsas amildir. Biz çox böyük əziyyətlə Qarabağa dair birliyə nail olmuşduq, xalq da bu birliyi çox istəyirdi, bu birliyə çox sevindi. Emosiyaya qapılmadan hər kəs desin görək bu birliyi pozan kimlər oldu?\n- İsgəndər Həmidov istefa verib gedəndə şəxsən sizə yönəlik ağır ittiham səsləndirdi, sizi hakimiyyətlə alver etməkdə suçladı. Qarabağ Komitəsi yaranandan bəri, ümumiyyətlə, hakimiyyətdən kiminləsə Qarabağ Komitəsi mövzusunda söhbətiniz olub?\n- İsgəndər bəyin ittihamının heç bir əsası yoxdur, daha çox gedişinə bəhanədir. Getmək istəyirdi, bəhanə axtarırdı, bəhanə tapa bilmədi, ona görə də əsassız bir ittiham irəli sürdü. Eyni ittihamı mən də ona qarşı deyə bilərəm. Sadəcə, bu cür söz güləşdirməsinə getmək istəmirəm. Mən iş görməyə üstünlük verirəm, bəziləri heç bir iş görmür, mənasız qeybətlərlə gündəmə gəlməyə çalışırlar. Mənim hakimiyyətdən heç kəslə heç bir təmasım olmayıb, heç nəyi məsləhətləşməmişəm. Mən həmişə demişəm və deyəcəyəm ki, Qarabağın azadlığı üçün hakimiyyətlə cəmiyyət, müxalifət bir yerdə hərəkət etməlidir. Mən Qarabağ Komitəsinin yaranmasının əvvəlində də bu tezisi demişəm, komitəni də bu prinsip əsasında yaratmışıq. O vaxt hamı da bu prinsipə razılaşıb. İndi nə olub ki, boş ittihamlara keçiblər?! Əsassız ittihamları kənara qoymaq lazımdır.\n- Komitənin İdarə Heyətinin üzvü Pənah Hüseyn isə deyir ki, son vaxtlar Qarabağ Komitəsi ətrafında hansısa əməliyyatlar aparılmağa başlandığı sezilirdi. Siz də bu cür düşünürsünüz? İstefalar bu əməliyyatın əlamətləri sayıla bilərmi?\n- Qarabağ Komitəsi ətrafında kimlərinsə əməliyyat keçirmək istəkləri hiss olunur. Məqsədləri komitəni ya ələ keçirmək, ya da bu mümkün olmasa dağıtmaqdır. Mən heç vaxt bu cür oyunlarda iştirak etməmişəm, indi də etməyəcəyəm. Böyük ehtimalla kənara çəkiləcəyəm. Meydanı verəcəyəm söz pəhləvanlarına. Mənim intriqa pəhləvanları ilə söz güləşdirməyə vaxtım və həvəsim yoxdur.\n- Qarabağ Komitəsindən istefa verənlər fevralın 18-də Azərbaycan Xalq Hərəkatı nəzdində Qarabağ Komitəsi yaradıblar. Onların bu addımına münasibətiniz necədir? Bu hadisə Qarabağ Komitəsinə alternativ yaradılmasıdırmı?\n- AXH deyilən qurumda Qarabağ Komitəsi yaradıblarsa, bu, onların haqqıdır, heç nə deyə bilmərəm. Uğurlar arzulayıram. Qarabağ adına kim nə yaradır, nə iş görürsə, ancaq alqışlanmalıdır. Qarabağ Komitəsinə alternativ deyəndə, sağlam yarış mənasında yaradırlarsa, olsun. Ziyanı yoxdur. Amma “mən də varam” məntiqi ilə yaradırlarsa, sönüb gedəcək.\n- AXH üzvü, Böyük Azərbaycan Partiyasının sədri Elşad Musayev isə bildirir ki, cəmi bir dəfə mitinqlə bağlı Qarabağ Komitəsinin iclasında iştirak edib və görüb ki, yaxşı atmosfer yoxdur. Əvvəldən problemlərin olduğunu iddia edir. Bu iddialar doğrudurmu?\n- Mitinq ərəfəsində çox müsbət atmosfer var idi, hamı iş gömək, bir işin qulpundan yapışmaq həvəsində idi. Elşad bəy nəyi necə görüb, deyə bilmərəm.\n- Eyni zamanda həm istefa verənlər, həm də Elşad Musayev deyirlər ki, Qarabağ Komitəsində mitinq məsələsində hakimiyyətin dediyi ilə oturub duranlar var, problem həm də bundan qaynaqlanır.\n- Söhbət hakimiyyətin dediyi ilə durub oturmaqdan getmir. Əksəriyyət hesab edirdi ki, icazəsiz aksiyaya, mitinqə getmək olmaz, mitinq razılaşdırılmalıdır. Bəziləri isə “istefa” tələbində israr edirdi. İstefa tələbi ilə hakimiyyəti Qarabağı azad etməyə məcbur etmək olmaz. Bəziləri istefa tələbi səsləndirməklə Qarabağın azadlığına deyil, özlərinin reklamına xidmət edirlər. Göstərmək istəyirlər ki, guya ən radikal onlardır.\n- Qarabağ Komitəsini Qarabağ məsələsini inhisara almağa çalışmaqda da qınayırlar...\n- QAT-ı da həmişə ittiham ediblər ki, guya Qarabağ məsələsini inhisara almışıq. Heç bir inhisar yoxdur. Meydan həmişə açıq olub, buyursunlar görək nə iş görəcəklər. Amma mənasız danışıqlara son qoyub iş görsünlər, çalışsınlar. Elə olarsa, ancaq sevinərik.\n- İsgəndər Həmidov istefa verdikdən sonrakı keçən günlərdə onunla ikilikdə görüşünüz, söhbətiniz olub?\n- Xeyr, heç bir görüşümüz, söhbətimiz olmayıb. İsgəndər Həmidovla görüşə ehtiyac görmürəm. Müsbət nəticəyə çox çalışmışdıq, amma bir şey alınmadı.


Əqli Mülkiyyət Agentliyinin İdarə Heyətinin sədri Kamran İmanov beynəlxalq tədbirdə çıxış edib\n2021-ci il 22 iyun tarixində Ümumdünya Əqli Mülkiyyət Təşkilatının (ÜƏMT) Baş direktoru Daren Tanqın bir sıra dövlətlərin əqli mülkiyyət (ƏM) qurumlarının rəhbərləri ilə video görüşü keçirilib.\nTədbirdə çıxış edən D.Tanq milli əqli mülkiyyət idarəsinin sabiq rəhbəri kimi müraciət edərək görüş itirakçılarının qarşılaşdığı problemlərdən məlumatlı olduğunu bildirib. Sonra o, 2022-2026-cı illər üçün hazırlanmış Orta Müddətli Strateji Plan və Üzv-dövlətlərin təklifləri və məsləhətləşmələri nəticəsində hazırlanan 2022-2023-cü illər üçün Proqram və Büdcə haqqında ətraflı məruzə edib.\nBaş direktor bütün dünyada istifadəçilərin maraqları naminə ƏM sahəsində ,xüsusilə də ƏM hüquqlarının idarəedilməsi və texnologiyaların ötürülməsi sahələrində yüksək keyfiyyətli xidmətlərin inkişaf etdirilməsinin vacibliyini qeyd edib. Bu xidmətlər fərdi və institusional imkanların yaradılması, o cümlədən milli, regional və beynəlxalq səviyyələrdə elmi-tədqiqat müəssisələri arasında şəbəkə əlaqələrinin qurulması vasitəsilə daha da təkmilləşəcəkdir.\nÜƏMT-nın Baş direktoru tərəfindən təqdim olunan möhtəşəm inkişaf proqramının ilham verdiyini qeyd edən K.İmanov Azərbaycanın ÜƏMT ilə əməkdaşlığa böyük əhəmiyyət verdiyini və ÜƏMT ilə Azərbaycan arasındakı Anlaşma Memorandumunun, o cümlədən 2018-2021-ci illər üçün Fəaliyyət Planının Azərbaycanda əqli mülkiyyət sisteminin inkişafına danılmaz töhfə verdiyini bildirib. O, ölkə başçısının rəhbərliyi altında əldə olunmuş iqtisadi nailiyyətlər, o cümlədən ƏM sahəsində vahid dövlət qurumunun yaradıldığını nəzərə çatdırıb və ÜƏMT-nin məqsəd və mandatının həyata keçirilməsində D.Tanqın göstərdiyi səylərə Azərbaycanın dəstəyini ifadə edərək qarşıdakı illər üçün yeni Fəaliyyət Planı hazırlanmasında maraqlı olduğunu vurğulayıb.\nAgentliyin rəhbəri müasir texnologiyaların mövcud ƏM landşaftına təsir etdiyini vəgetdikcə daha çox təsir edəcəyini qeyd edərək 2020-ci il 21 yanvar tarixində Azərbaycan Respublikasının Prezidenti və Dünya İqtisadi Forumunun prezidenti arasında imzalanmış niyyət protokolu və Azərbaycan Respublikası Prezidentinin 2021-ci il 6 yanvar tarixli Fərmanı əsasında “Dördüncü Sənaye İnqilabının Təhlili və Koordinasiya Mərkəzi”nin yaradıldığını və cari ilin 1 aprel tarixindən fəaliyyətə başladığını diqqətə çatdırıb. K.İmanov bildirib ki, “Azərbaycan Respublikasının Əqli Mülkiyyət Agentliyi Mərkəzin fəaliyyətində iştirak edir - İdarə Heyətinin sədr müavini Mərkəzin Müşahidə Şurasının üzvüdür və bizim vəzifəmiz IV sənaye inqilabının nailiyyətlərinin həyata keçirilməsi strategiyasında iştirak etmək, daxili texnologiyaların inkişafına təkan vermək və ixtiraçılıq fəallığını artırmaq, o cümlədən texnologiyaların kommersiyalaşdırılması və transferi mexanizmlərini formalaşdırmaqdır. Xüsusi qeyd edək ki, Agentliyin tabeliyində Texnologiyaların Kommersiyalaşdırılması və Transferi Mərkəzi yaradılmışdır.”\nO, kreativ sektorun əhəmiyyətini vurğulayaraq, son iki ildə kiçik və orta sahibkarlıq üçün bir sıra dəyirmi masalar və forumlar keçirildiyini, broşuralar buraxıldığını, işğaldan azad edilmiş ərazilərimizdə “ağıllı şəhər”, “ağıllı kənd” (smart-city, smart-village) konsepsiyaları tətbiq edildiyini, 10 il ərzində kreativ sektorun iqtisadiyyata verdiyi töhfənin 3% artdığını və ÜƏMT metodologiyasına görə, ÜDM-un 5,1% -ni təşkil etdiyini qeyd edib.\nAgentliyin rəhbəri ƏM-in müasir inkişafındakı tendensiyalardan qaynaqlanan problemlərə toxunaraq Azərbaycanın ÜƏMT-nin süni intellekt sahəsində işini dəstəklədiyini bildirib və mütəxəssislərin "ƏM hüquqlarının klassik kateqoriyalarından kənara çıxan məlumatlar siniflərinə münasibətdə mülkiyyət hüquqlarının yenidən müəyyən edilməsinin qaçılmaz göründüyü" fikri ilə razılaşdığını ifadə edib.\nÜƏMT-nın Baş direktoru D.Tanq Azərbaycan nümayəndəsinin çıxışını yüksək dəyərləndirib və K.İmanovdan ölkəmizin sahə üzrə qabaqcıl təcrübəsi və aparılmış araşdırmaların nəticələri ilə bölüşməyixahiş edib.\nVideo görüşdə Avrasiya regionunun 28 ölkəsinin əqli mülkiyyət üzrə orqanlarının səlahiyyətli nümayəndələri iştirak ediblər. Tədbirdə Türkiyə, Rusiya, Hindistan, Səudiyyə Ərəbistanı, Bolqarıstan, Qırğız Respublikası, Finlandiya və İordaniyanın əqli mülkiyyət qurumlarının rəhbərləri də çıxış ediblər.\nQeyd edək ki, bu tədbir müxtəlif saat qurşaqları üzrə təşkil edilən belə xarakterli ikinci görüşdür. İlk görüş Uzaq Şərq və Sakit Ökean ölkələri üçün keçirilib. Növbəti tədbir Latın Amerikası dövlətlərinin nümayəndələri üçün təşkil ediləcəkdir.


Sevgi şeirləri — Musa Yaqub | Bookmate-də onlayn kitab oxuyun\nKitabda sevilən Azərbaycan şairi Musa Yaqubun müxtəlif zaman kəsiyində qələmə aldığı sevgi şeirləri toplanmışdır.\nMusa Yaqub 1937-ci il mayın 10-da İsmayıllı rayonunun Buynuz kəndində anadan olub. Göyçay pedaqoji məktəbini bitirdikdən sonra 1957–1958-ci illərdə Tircan kənd orta məktəbində müəllim, 1958–1967-ci illərdə Buynuz kənd ibtidai məktəbində müəllim və müdir işləyib. Daha sonra 1967–1973-cü illərdə ADU-nun filologiya fakültəsində qiyabi təhsil almış, həmin illərdə də Buynuz kənd 8 illik məktəbinin müdiri vəzifəsində çalışıb.\nBakıya köçəndən sonra, 1974–1978-ci illərdə Azərbaycan Yazıçılar İttifaqında bədii ədəbiyyatı təbliğ bürosunda direktor müavini, “Azərbaycan” jurnalında poeziya şöbəsinin müdiri vəzifəsini icra edib.\nUzun müddət İsmayıllı rayonunda çıxan “Zəhmətkeş” qəzetinin redaktoru olub.\nƏdəbi fəaliyyətə 1957-ci ildə “Azərbaycan” qəzetində çap olunan “İki qəlb, iki dünya” poeması ilə başlayıb.\nMoldovada Sovet ədəbiyyatı, Ukrayna və Özbəkistanda Azərbaycan ədəbiyyatı günlərində və digər ümumittifaq tədbirlərində iştirak edib. Azərbaycan KP İsmayıllı rayon komitəsinin büro üzvü, rayon xalq deputatları Soveti ticarət və məişət xidməti daimi komissiyasınm sədri olub.\n1995–2000-ci illərdə Azərbaycan Respublikası Milli Məclisinin deputatı olub.\nM.F.Axundov adına mükafata layiq görülüb.\n62 kağız səhifələr\nÜrəyinin apardığı yere get\nXatirələr üçün Təşəkkürlər\nYalnız səni sevirəm\nb3254642816təəssüratları paylaş5 il öncə\nb5366876348təəssüratları paylaş2 ay öncə\nb2902046065təəssüratları paylaş2 ay öncə\nXatirəm yadında qalmayacaqsa,\nBu əllər mənimki olmayacaqsa,\nBu tellər mənimki olmayacaqsa,\nSən allah, özünə öyrətmə məni,\nElias Shirisitat gətirir3 il öncə\nSəhrada alışan yolçular kimi\nEləmədiklərim yandırar məni.\nBilmirəm kim idi üzdü barımı,\nUçurtdu əlimdən bir şikarımı,\nSonraya saxladım çox qərarımı,\nYox, daha ömrümdə açılmaz o yaz,\nBir qanadım yorğun, birisi pərvaz.\nElədiklərimdən yaxam qurtarmaz,\nFatimesitat gətirir5 il öncə\nSəni görmək istəklərim çoxsa da,\nGüman yerim, əlac yerim yoxsa da,\nSən gəlmədin, mən görmədim bu axşam.\nBir də gördüm qaralanda cığır, iz,\nBir də gördüm, əllərim də


Azərbaycan DİN Baş Mühafizə İdarəsinin maddi-texniki bazası ən yüksək səviyyəli mühafizə xidmətləri təqdim etmək üçün bütün lazımi ləvazimat və avadanlıqlara malikdir. İdarə avto-moto- nəqliyyat parkı, zəruri rabitə vasitələri və siqnalizasiya, silah və sursatla və həmçinin müdafiə vasitələri və avadanlıqları ilə tam şəkildə təchiz edilmişdir.\nBaş Mühafizə İdarəsində yüksəkixtisaslı kadrların hazırlanmasına böyük diqqət ayrılır. Bütün mütəxəssislər İdarənin təlim-hazırlıq mərkəzində tədris kursu keçirlər. Bundan da başqa, zəruri fiziki hazırlıqlı olmaq üçün bütün əməkdaşlar müntəzəm şəkildə ən yeni avadanlıqlarla təchiz edilmiş idman kompleksində məşqlər edirlər. Eyni zamanda, maksimal şəkildə real şəraitə yaxınlaşdırılmış ekstremal vəziyyətlərdə düzgün reaksiya göstərmək vərdişləri üçün mühafizə xidmətinin əməkdaşları tirdə odlu silahdan atəş açmaq bacarıqlarını mükəmməlləşdirirlər.\nBaş Mühafizə İdarəsinin öz işində istifadə etdiyi avtomatik mühafizə sistemləri də xüsusi diqqət cəlb edirlər. 1999-cu ildən başlayaraq, artıq 10 ildən çoxdur ki, Baş Mühafizə İdarəsi “Yarasa” şirkəti ilə əməkdaşlıq edir. Şirkətin BMİ ilə müştərək işinin nəticəsi olaraq “YARASA-INFORMER” məlumat-texniki xidməti yaradılmışdır. “YARASA-INFORMER” xidmətinin qarşısında duran vəzifə isə mühafizə olunan obyektlər üzərində sutkanın 24 saatı boyunca mərkəzləşdirilmiş qaydada müşahidə aparmaqdır.\n“YARASA-INFORMER” xidmətinin işində istifadə olunan avadanlıq şirkət tərəfindən ABŞ-dan alınıb gətirilmişdir. Bu texniki vasitələrə məxsusi olaraq etibar edilmənin mənbəyi – onun ABŞ-da hərbi-sənaye kompleksinin ehtiyacları üçün istehsal edildiyi, yəni ən yüksək dərəcədə etibarlılığa malik olmasından qaynaqlanır.\nMühafizə olunan obyektdə təhlükəli və yaxud həyəcanlı vəziyyət yarandıqda, burada quraşdırılmış xəbərdaredici cihazlardan növbətçinin idarəetmə pultuna eyni zamanda iki kanalla – radio və telefon xətti vasitəsilə siqnal daxil olur. Bundan sonra məlumat ani şəkildə müvafiq rayonda növbə çəkən xüsusi silahlı mühafizə dəstəsinə ötürülür. Həyəcan siqnalının növbətçinin pultuna daxil olmasından Mühafizə İdarəsinin əməkdaşlarının hadisə yerinə gəlmələrinə qədər adətən üç-dörd dəqiqədən artıq vaxt çəkmir. Həyəcan siqnalına bu vaxt ərzində reaksiya vermək isə qəbul edilmiş beynəlxalq normativlərə uyğun gəlir.\nGöstərilən xidmətlərin keyfiyyətinin dövlət standartı – Baş Mühafizə İdarəsini xüsusi mühafizə şirkətlərindən fərqləndirən başlıca xüsusiyyətdir.\nYarım əsrdən artıq tarixə və zəngin iş təcrübəsinə malik olan DİN-in Baş Mühafizə İdarəsi özəl mühafizə qurumlarından fərqli olaraq, baş verə biləcək hadisələr nəticəsində mülkiyyətçilərə dəymiş ziyanın ödənilməsinə təminat verir.\nMühafizə xidmətini özəl qurumlardan fərqləndirən digər əsas cəhətlərdən biri də onun mülkiyyətçinin əmlakının silahlı mühafizəsini təmin etməsidir.


Prezident İlham Əliyev: Bizdə heç bir əcnəbi muzdlu yoxdur – etmtv.news\nEtmtv. news Teleqraf.com-a istinadən xəbər verir ki, bunu Prezident İlham Əliyev oktyabrın 15-də Rusiyanın Ria Novosti agentliyi üçün “Rossiya Seqodnya Beynəlxalq İnformasiya Agentliyi” media qrupunun baş direktoru Dmitri Kiselyova müsahibəsində deyib.\n“Azərbaycanda hər hansı xarici hərbi iştiraka ehtiyac yoxdur. Bizim orduda 100 mindən çox döyüşçü var. Zərurət yaranarsa, səfərbərlik hesabına bu rəqəm bir neçə dəfə artırıla bilər. Bu gün malik olduğumuz silahlı dəstələr onların qarşısına qoyulan istənilən vəzifəni yerinə yetirməyə tam qadirdir. Erməni hərbi texnikasının məhv edilməsi kadrları internetdə əlçatandır. Əlbəttə, heç bir muzdlunun bu dərəcədə ixtisası və belə texniki imkanları yoxdur. Biz təkcə pilotsuz zərbə uçuş aparatları vasitəsilə düşmənin 1 milyard dollardan artıq dəyərində hərbi texnikasını məhv etmişik. Buraya bizim malik olduğumuz başqa vasitələr daxil deyil. Azərbaycan Ordusunun potensialı məlumdur. Bizim nəyə malik olduğumuz heç kəs üçün sirr deyil. Buna görə bizim əlavə hərbi qüvvələrə ehtiyacımız yoxdur. Azərbaycan beynəlxalq terrorizmə qarşı həmişə ardıcıl mübariz olub. Əlbəttə, hansısa terror təşkilatlarının bizim ərazimizdə yuva salmalarına, xüsusən bizim xalqımız və qonşularımız üçün təhdid mənbəyi olmalarına heç vaxt imkan verməyəcəyik. Biz buna heç vaxt imkan verməyəcəyik”.


YouTube-da etdiyi "100 Years of Beuty" (Gözəlliyin yüz ili) adlı işlərlə populyarlıq qazanan makiyaj ustası Katya Gudaeva və cut.com son yüz ildə bir ölkədə gözəllik və saç-makiyaj trendlerini qısa videolar kimi izyəyicilərə təqdim edir.\nBu videoda son 100 ildə Almaniyanın gözəllik anlayışının dəyişməsi əyləncəli bir şəkildə izah edilib. Eyni zamanda videonu izləyərkən ölkənin ikiyə bölündüyü dövrü belə əlamətlərdən görmək mümkündür.\nCut.com hazırladığı bir dəqiqəlik videoda 1910-cu ildən tutmuş 2010-cu ilə qədər 100 illik zaman ərzində saç və makiyaj modasındakıdəyişiklik və inkişaf açıq-aydın nəzərə çarpır. Son 100 ildəki məşhur makiyaj və saç düzümlərinin dəyişməsini təqdim edirik:\nGözəllik və Moda Baxılıb: 1337 Tarix: 28 yanvar 2016\n6 oktyabr 2018 7090\n3 oktyabr 2018 16389\n3 oktyabr 2018 9230\n3 oktyabr 2018 11023\n11 noyabr 2016 14028\n29 avqust 2016 46412\n27 yanvar 2016 3414\n27 yanvar 2016 7258\n27 yanvar 2016 2126\nBağırsaq niyə TƏNBƏLLƏŞİR? - 5 ən yayılmış səbəb Sağlamlıq və arıqlamaq üçün 6 qida məhsulu Temperatur yüksəlibsə... Təzyiqiniz səhərlər qalxırsa... Bu diabet dərmanı ömrü uzadırmış Ağır beyin xəstəliyi RİSKİNİZ nə qədərdir? - TESTLƏ YOXLAYIN Açıq şəraitdə satılan qoz təhlükə saçır - DİQQƏT Sağlamlığı qoruyan möcüzəvi vasitə İnhalyasiyanın sağlamlığa inanılmaz FAYDALARI Qoxu qabiliyyətinin itməsi nədir? - SƏBƏBLƏR\ngeyimler xeberler kosmetik vasiteler qaşların formalari geymler 2019 cinsi münasibətlər intim piercing aşıq hamiləlikdə xeberler son xeberler kosmetika sağlamlığa aid atalar sözləri öküz ili


saç | Axtarış | Kayzen\nSaçlarınızı çobanyastığı və lavanda dəmləməsi ilə yaxalayın\n9 fevral 2020, 20:02\nSaçlarımı hər dəfə yuduqdan sonra müxtəlif dəmləmələrlə yaxalayın. Əgər siz də saçlarınızına qulluq edirsinizsə çox asan və ucuz başa gələn dəmləmədən istifadə etməyi məsləhət görürəm.\nAptekdən quru çobanyastığı çiçəklərinin və ayrıca lavanda çiçəklərinin quru çay formasında olan növlərini alırıq. Mən adətən Herba Floranın çaylarından alıram.\nDuzla saç maskaları\n8 fevral 2020, 00:52\nDuzla saç maskaları çox təsirli müalicəvi və profilaktik vasitədir.\nDuz saç follikullarının aktivliyini stimullaşdırır, saçları möhkəmləndirir, kəpəklə və saç tökülməsi ilə mübarizə aparır, saçlara sağlam parlaqlıq və yumşaqlıq verir.Duz baş dərisinə skrab kimi təsir edir. Nəticədə dəri ölmüş hüceyrələrdən, artıq piydən azad olur ki, bu da öz növbəsində baş dərisinin qan dövranını yaxşılaşır.\nDuz həmçinin güclü antiseptik xüsusiyyətlərə malikdir və bu səbəbdən baş dərisini daha sağlam edir.Dəniz duzu müxtəlif mikroelementlərlə zəngin olduğundan daha faydalıdır. Lakin dəniz duzu olmadıqda adi duzdan istifadə edə bilərsiniz.\n19 yanvar 2020, 03:17\nGüclü və sağlam saçlara sahib olmağın yolları - Dermatoloji Mütəxəssisi Həkim Ata Nejat Ertek\n10 mart 2015, 10:27\nSağlam və baxımlı saçlar üçün soyuq aylarda saçlarınızına daha çox diqqət göstərməlisiniz. Budur saç baxımınızda diqqət yetirməniz lazım olanlar məqamlar ...\nSağlam və gözəl saçlara sahib olmaq hər kəsin arzusudur. Dermatoloji Mütəxəssisi Həkim Ata Nejat Ertek mövzu ilə əlaqədar maraqlı məlumatlar verir.\nQış aylarında hava çox quru olduğu üçün saçlara daha çox diqqət göstərilməsinin lazımlı olduğunu vurğulayan Ata Nejat Ertek bildirir ki, «Tez-tez yumaq saçı qurudar, icələrək qırılmasına səbəb olur. Saçları 3 gündə bir yumaq böyük şəhərlərin çirkli havası səbəbi ilə məcburidir. Saç dibləri və saç üzərində olan turşu və qoruyucu lipid təbəqəni əritdiyi üçün saçınızı çox isti suyla yumayın. İlıq su istifadə edin, çünki sağlam saçlar üçün saçınızı ilıq su ilə yumağınız faydalıdır».\nSaçı kip şəkildə yığmaq qopmasına səbəb olur.\n11 noyabr 2014, 18:05\n1. Qan dövranını sürətləndirmək və saç köklərini canlandırmaq üçün zeytun yağı və ya hindistan qozu yağı ilə saç dərinizi masaj edin. Saçlarınızı duruladıqdan sonra ilıq su ilə masaj etmək saç dökülməsinin qarşısını almaq və saçlarınızın uzanması üçün olduqca faydalıdır.\n2. Saç dökülməsinin müalicəsində istifadə olunan əsas üsullardan biri də alma püresi ilə hindistan qozunun yağından hazırlanmış qarışıqdır. Bu qarışıq saçların uzanması, quru və qaşınan saç dərisinin müalicəsi üçün istifadə edilir. Qarışımı saçınıza vurduqdan sonra başınızı bağlayın və sabaha qədər gözləyin. Səhər yüngül bir şapun ilə saçlarınızı yuyun və soyuq su ilə durulayın. Bu işi hər həftə təkrarlayın və nəticəni öz gözlərinizlə görəcəksiniz.\n3. Gücsüz və tez-tez qırılan saçların müalicəsində ən çox sardinya bitkisinin yarpaqlarından istifadə edilir. Sardinya bitkisinin yarpaqlarını 15-30 dəqiqə qaynar suyun altında ağarana qədər saxlayın. Sardinya yarpağının suyunu süzün və bu su ilə həftədə ən azı iki dəfə saçlarınızı şampun ilə yuduqdan sonra durulayın.\n21 avqust 2014, 16:41\nPsixoloqların fikrincə, insanın saç rəngi, forması onun xasiyyətindən xəbər verir. Əgər sevdiyiniz insanı daha yaxşı tanımaq istəyirsinizsə, onun saç rəngini yadınıza salın və aşağıdakı uyğunluqları oxuyun.\n* Tünd qara rəngli saç sahibləri – qənaətcil və sərt insandırlar. Saturunun təsiri altında olan bu insanlar iradəli və güclü xarakterlərinin sayəsində əksər istədiklərinə nail olmağı bacarırlar. Dostlarına və sevgililərinə qarşı xüsusi həssaslıqla yanaşan bu insanlar eyni zamanda çox qısqancdırlar.\n* Açıq qara saçlılar – yaradıcı, cəzbedici və qorxmaz insanlardır. Plutonun enerjisi qara saçlılara güc, qüdrət verir. Nə qədər güclüdürlərsə, bir o qədər də təvazökardırlar. Daim yeniliklərə can atan bu saç sahibləri tez-tez sevgili dəyişirlər.\n* Xurmayı saçlılar – Onlar çox qısa zamanda ətrafdakıların etibarını qazana bilirlər. Comərd və sadiqdirlər. Sadiqliklərini ailə həyatında da sübut edən bu insanlar həm də xoşbəxt ailə sahibidirlər.\n* Şabalıdı saçlılar – Yupiterin enerjisi altında olan bu şəxslər həm hakim olmağı, həm də hakimiyyətdəkilərə təsir göstərməyi əla bacarırlar. Buna görə də siyasət sahəsində özlərini sınadıqda böyük uğurlar əldə edirlər. Münasibətlərində də ipləri öz əllərinə almağı bacarırlar.\n* Kürən saç sahibləri – Marsın alovlu enerjisi üzərlərində olan bu kəslər seçdikləri istənilən sahədə uğur əldə edə bilərlər. Yumor hissləri güclü olan bu insanlar, hətta ən çıxılmaz vəziyyətdə belə bu bacarıqlarından istifadə edib etrafa müsbət enerji ötürürlər. Bu şəxslərlə münasibət yaşamaq olduqca maraqlı və əyləncəlidir.\n* Qızılı saçların sahibləri – Günəş enerjisinin daşıyıcılarıdırlar. Ətrafdakıların diqqətini asanlıqla özlərinə çəkə bilirlər. Özlərinin mükəmmələ yaxın olduqlarını düşünən bu insanlar daim ideal sevgili axtarışında olurlar.\n* Parıltılı sarı saç sahibləri – Bu insanlar romantiklikləri və zəriflikləri ilə digərlərindən seçilirlər. Bir çox paranormal (qeyri-adi) bacarıqları olan bu insanlar özləri də bunun fərqinə çox gec varırlar. Daha çox standartdan kənar münasibət yaşamağı sevirlər və belə münasibət qura biləcəkləri insan axtarırlar.\nBəs saçının quruluşu onun haqqında nə deyir?\nSaçlar nə qədər sərt, sözə baxmayandırsa, insan da ən az o qədər inadkar və davakar biridir. Bunun əksinə olaraq əgər onun saçı ipək kimi yumuşaqdırsa, deməli siz zərif, tez yolagələn tərəf müqabili ilə birlikdəsiniz.\nP.S Ancaq bu o demək deyil ki, saçları bu rəngdə, bu formada olan insanlar mütləq yuxarıda sadalanan xarakterin sahibirlər. Sözsüz ki, istisnalar həmişə var.\nSaçlara qulluq- sadə tövsiyələr\n22 iyul 2014, 13:39\nSaçların sağlam olmasında əhəmiyyətli faktorlardan biri saç tipinə uyğun gələn məhsullarından istifadə edilməsidir. Bunun üçün ilk nöbədə saç tipini müəyyənləşdirmək əsasdır. Saçların incəliyinə, qalınlığına, normal olmasına da diqqət edilməlidir.\nBəzi insanların saç dərisi yağlı olur. Həmin insanlarda saçların uc qisimləri saç dərisinə nisbətən quru olur. Saç dərisinin necəliyi müəyyən edildikdən sonra saç dərisinin növünə görə şampundan istifadə etmək olar.\nQuru saç ucları üçün isə lazımi məhsullar seçilməlidir. Saçları yuduqda sabundan istifadə etmək olmaz. Bu saç tellərinin qurumasına və üstündəki kiçik canlı hüceyrələrin ayrılmasına səbəb olur.\nSaçları möhkəm tokalarla yığmaq, saç teli hüceyrələrinin sıxışmasına gətirib çıxarar və saçları qırır. Saçları gərgin bir şəkildə yığmaq müəyyən bir zamandan sonra alında və gicgahlarda saç tökülməsi probleminə səbəb olar. Bu baxımdan açıq buraxaraq saç telləri və dəri hüceyrələrinin hava almasını təmin etmək lazımdır.\nSaçları daradıqda nəmli və ya yaş olması da önəmlidir. Çünki, saçların quru halda daranması onların qırılmasına və zaman içində qurumasına səbəb olar. Bundan əlavə saçlara zərər verməyən saç daraqları və ya fırçaları almaq da vacibdir.\nÇətin uzanan saçlar üçün təbii üsül\n28 iyul 2014, 15:21\nBəzi insanlarda saçlar gec uzanır. Bunun yaxşı qidalanmamaq, hava çirkliliyi, genetik faktorlar kimi bir çox səbəbi ola bilər. Qadınlar üçün bu vəziyyət olduqca cansıxıcıdır.\nMütəxəssislərin fikrincə saçların uzanmasına sağlam qidalanmaq, bol su içmək və stressdən uzaq olmaq da təsirlidir.\nBütün bunların yanında evdə təbii üsullarla saçları daha sürətli uzatmaq olar.\nÇətin uzanan saçlar üçün:\n— 1 qəhvə fincanı zeytunyağı\n— 1 çay qaşığı cəfəri toxumu yağı\n— 1 çay qaşığı gicitkən toxumu yağı\n— 1 çay qaşığı kətan toxumu yağı\n— 1 çay qaşığı çörəkotu yağı lazımdır.\nBunlar qarışdırılıb isti su dolu bir qabın üzərinə qoyulub qızdırılır. Alınan qarışıq saç diblərinə sürtülür. Daha sonra 3 və 8 saat-a qədər gözlətdikdən sonra saç tipinə uyğun şampunla yuyulur. Bu prosedur saçların uzanmasına kömək edir.


Sahibkarlıq fəaliyyəti haqqında\nSahibkarlıq fəaliyyəti şəxsin müstəqil surətdə, öz riski ilə həyata keçirdiyi, əsas məqsədi əmlak istifadəsindən, malların istehsalından və (və ya) satışından, işlər görülməsindən və ya xidmətlər göstərilməsindən mənfəət (fərdi sahibkarlar tərəfindən gəlir) götürülməsi olan fəaliyyətdir.\n1. Sahibkarlıqla bağlı münasibətlər mülkiyyət formasından, fəaliyyət növündən və sahəsindən asılı olmayaraq Azərbaycan Respublikasının Konstitusiyası, «Azərbaycan Respublikasının dövlət müstəqilliyi haqqında» Konstitusiya aktı, «Azərbaycan Respublikasının iqtisadi müstəqilliyi haqqında» Konstitusiya Qanunu, Azərbaycan Respublikasının Mülki Məcəlləsi, «Sahibkarlıq sahəsində aparılan yoxlamaların tənzimlənməsi və sahibkarların maraqlarının müdafiəsi haqqında» Azərbaycan Respublikasının Qanunu, bu Qanun və bunların əsasında qəbul edilmiş digər qanunvericilik aktları ilə tənzimlənir.\n1. Yalnız qanunla nəzərdə tutulmuş hallarda sahibkarlıq fəaliyyətinin məhdudlaşdırılmasına yol verilir.\n1. Sahibkar öz fəaliyyətini həyata keçirmək üçün Azərbaycan Respublikasının qanunvericiliyinə əməl etməklə aşağıdakı hüquqlara malikdir:\nsahibkarlıq fəaliyyətindən əldə edilən mənfəətdən (gəlirdən) vergilər və digər icbari ödənişlərdən sonra onun qalan hissəsindən sərbəst istifadə etmək. Sahibkarlıq fəaliyyəti bağlaşma əsasında həyata keçirilərkən mənfəətin (gəlirin) bölüşdürülməsi qaydası bağlaşmada müəyyən edilir;\nkönüllü sığorta növünü sərbəst surətdə seçmək;\n2. Sahibkar bu maddədə göstərilən hüquqlarla yanaşı «Sahibkarlıq sahəsində aparılan yoxlamaların tənzimlənməsi və sahibkarların maraqlarının müdafiəsi haqqında» Azərbaycan Respublikasının Qanununda nəzərdə tutulmuş hüquqlara malikdir.\n2. Sahibkar bu maddədə göstərilən vəzifələrlə yanaşı «Sahibkarlıq sahəsində aparılan yoxlamaların tənzimlənməsi və sahibkarların maraqlarının müdafiəsi haqqında» Azərbaycan Respublikasının Qanununda nəzərdə tutulmuş vəzifələri yerinə yetirir.\nEyni zamanda məhkəmə təqsirkar vəzifəli şəxsi qanunla nəzərdə tutulan qaydada məsuliyyətə cəlb edə bilər.\n3. Sahibkarlıq sahəsində aparılan yoxlamaların məqsəd və prinsipləri, təşkili və aparılması qaydası «Sahibkarlıq sahəsində aparılan yoxlamaların tənzimlənməsi və sahibkarların maraqlarının müdafiəsi haqqında» Azərbaycan Respublikasının Qanunu ilə müəyyən edilir.\nSahibkar Azərbaycan Respublikasının qanunvericiliyinin tələblərinə əməl etmədiyi öz öhdəliklərini icra etmədiyi və ya lazımi qaydada icra etmədiyi hallarda qanuna uyğun olaraq mülki-hüquqi, inzibati və cinayət məsuliyyəti daşıyır.\n«Azərbaycan» qəzetində dərc edilmişdir (26 dekabr 1992-ci il, №– 67).\n«Azərbaycan Respublikası Ali Sovetinin Məlumatı»nda dərc edilmişdir (1992-ci il, №– 23, maddə 1013).\n6 fevral 1996-cı il tarixli, 18-IQD nömrəli; 5 noyabr 1996-cı il tarixli, 188-IQD nömrəli; 24 dekabr 1996-cı il tarixli, 214-IQD nömrəli; 16 may 2000-ci il tarixli, 882-IQD nömrəli; 12 oktyabr 2001-ci il tarixli, 193-IIQD nömrəli; 23 noyabr 2001-ci il tarixli, 219-IIQD nömrəli; 23 aprel 2002-ci il tarixli, 311-IIQD nömrəli; 30 aprel 2002-ci il tarixli, 317-IIQD nömrəli; 14 may 2002-ci il tarixli, 321-IIQD nömrəli; 3 dekabr 2002-ci il tarixli, 398-IIQD nömrəli; 4 noyabr 2003-cü il tarixli, 509-IQD nömrəli; 30 may 2006-cı il tarixli, 122-IIIQD nömrəli; 17 aprel 2007-ci il tarixli, 315-IIQD nömrəli; 9 oktyabr 2007-ci il tarixli, 429-IIIQD nömrəli; 1 fevral 2008-ci il tarixli, 543-IIIQD nömrəli; 1 aprel 2008-ci il tarixli, 588-IIIQD nömrəli; 5 mart 2010-cu il tarixli, 972-IIIQD nömrəli; 22 oktyabr 2013-cü il tarixli, 767-IVQD nömrəli; 4 aprel 2014-cü il tarixli,927-IVQD nömrəli; 30 sentyabr 2014-cü il tarixli, 1036-IVQD nömrəli Qanunlara əsasən əlavələr və dəyişikliklərlə.


19:36 12 Aprel 2022\n1995 Elm və Təhsil\nMetbuat.az Dövlət İmtahan Mərkəzinə istinadən xəbər verir ki, imtahanda iştirak edən 11-ci sinif şagirdləri verilmiş keçidə (https://eservices.dim.gov.az/2022/netorta/) daxil olaraq iş nömrəsi (8 rəqəmli şagird kodu) və şəxsiyyəti təsdiq edən sənədin nömrəsindən (və ya FİN kodundan) istifadə etməklə öz imtahan nəticələri, cavab vərəqinin qrafik təsviri, qapalı tipli tapşırıqların doğru cavabları, həmçinin hər bir açıq tipli tapşırıq üzrə qiymətləndirmə meyarları (tapşırığın ehtimal olunan doğru cavabları, həlli və qiymətləndirmə şkalası) ilə tanış ola bilərlər. İmtahan iştirakçıları iş nömrələrini buradan öyrənə bilərlər.\nİmtahan nəticələri ilə bağlı müraciətlərə baxılması üçün DİM tərəfindən 25 aprel tarixindən etibarən onlayn ("Zoom" proqramı və ya telefon əlaqəsi vasitəsilə) apellyasiya prosesi təşkil ediləcək. Apellyasiya komissiyasına müraciət etmək istəyənlər 18 aprel saat 10:00-dan 20 aprel saat 17:00-dək DİM-in saytında yerləşdiriləcək elektron ərizəni doldurmaqla qeydiyyatdan keçə bilərlər. Göstərilən müddət ərzində qeydiyyatdan keçməyənlər sonradan apellyasiya üçün müraciət edə bilməyəcəklər. Elektron ərizədə müraciətin məzmunu qeyd olunmadığı halda ərizə qəbul edilmir, həmin müraciət araşdırılmır və onun üçün apellyasiya təşkil olunmur. Apellyasiya müzakirəsində şagirdin iştirakı vacibdir. Şagird ilə yanaşı valideynlərindən biri müzakirədə iştirak edə bilər. Bir şagirdin ərizəsi (müraciəti) üzrə ən çox 15 dəqiqə müzakirə aparıla bilər. Ayrılan vaxt bitdikdə, kənar şəxs müzakirəyə qoşulduqda və ya etik davranış qaydaları pozulduqda müzakirə prosesi dayandırılır.


XARİCİ SİYASƏT 08 dek 2020, 18:08\nAhmet Demirok Türkiyənin Azərbaycanda yeni fövqəladə və səlahiyyətli səfiri təyin olunub.\n“Report” NTV-yə istinadən xəbər verir ki, Xarici İşlər Nazirliyinin sözçüsü Hami Aksoy Türkiyənin Serbiyadakı, Hasan Murat Mercan isə ABŞ-dakı səfiri təyin edilib.\nQeyd edək ki, A.Demirok 1970-ci il avqustun 21-də Türkiyənin Konya şəhərində anadan olub. O, 2013-ci ildən 2017-ci ilədək ölkəsinin Qətərdəki səfiri olub.\nXatırladaq ki, Erkan Özoralın Azərbaycandakı diplomatik fəaliyyət müddəti başa çatır.


ABŞ-da COVID-ə yoluxma halları yenidən artmağa başlayıb\nABŞ-ın Xəstəliklərə Nəzarət və Profilktika Mərkəzi (CDC) cümə axşamı bildirib ki, ötən həftə Birləşmiş Ştatlarda COVID-19-a yeni yoluxma halları təxminən 11 faiz artıb və buna səbəb ölkədə vaksinasiya səviyəsinin aşağı olduğu ərazilərdə delta variantının artmasıdır.\nAğ Evin COVID-lə Mübarizə Komandasının həftəlik brifinqi zamanı CDC-nin direktoru Roşel Valenski deyib ki, xəstəxanaya yerləşdirilən insanların sayı da ötən həftə yeddi faiz artıb, ancaq ölüm halları azalmaqda davam edir.\nVelenski deyib ki, statistikaya əsasən ABŞ-da “iki həqiqət” mövcuddur və ölkədəki vaksinasiya səyləri yoluxma hallarını, xəstənaxanaya yerləşdiirlən insanların sayını və ölüm hallarını yanvar ayında qeydə alından pik göstəricilərdən bəri həmiyyətli dərəcədə azaldır. O deyib ki, Birləşmiş Ştatlarda 160 milyondan çox insan tam vaksin olunub.\nDigər tərəfdən isəə CDC direktoru deyib ki, “yeni və narahatedici trendlər” yaranıb və onlar vaksinasiya səviyyəsinin aşağı olduğu ərazilərdə yeni yoluxma hallarının yüksək və delta variantının daha dominant olduğuna işarə edir.\nO deyib ki, delta ştammı hazırda ABŞ-da ən dominant variantdır və ölkə boyu yeni yoluxma hallarının 50 faizini təşkil edir. O bu variantın ABŞ-ın orta-qərb və dağlıq ştatlarının bəzi hissələrində yoluxmaların 80 faizini təşkil etdiyini də bildirib.\nCDC direktoru ABŞ-da əhalisində hər 100 000 insana 100 nəfərdən çox yoluxmanın olduğu mahallarında vaksinasiya səviyyəsinin 40 faizdən aşağı olduğunu qeyd edib.\nValenski Ağ Evin baş səhiyyə müşaviri Antoni Fauçi ilə birlikdə bütün mövcud COVID-19 vaksinlərinin delta variantına qarşı effektiv olduğunu vurğulayıb. Belə ki, vaksinlər xəstəliyin ağır formasına, xəstəxanaya yerləşməyə və ölümə qarşı qoruyur. Hər iki rəsmi pandemiyaya son qoyma üçün vaksinlərə ehtiyacı vurğulayıb.\nFauçi və Valenski həmçinin qeyd edib ki, tam vaksin olmuş insanlar virusa qarşı daha çox qorunur və ona görə də onların qapalı məkanlarda maska taxmalarına ehtiyac yoxdur.


TÜRKİYƏNİN ŞANLIURFA ŞƏHƏRİNDƏ 20-Cİ ZİREHLİ TUQAY KOMUTANI, PAŞAM OKTAY AĞBUBA İLƏ GÖRÜŞDƏN | kultur.az\n27 11 2021 / 15:29 - KÜLTÜR&SƏNƏT\nTəyin olunmuş görüş yerinə gəldik. Gəldiyim yer doğrudan da bir qürur yeri idi. Şanlıurfanın 20-ci Zirehli Tuqay Komutanlığı. Əsgərlərin bizi necə qarşılaması, içəri dəvət etməsi şərəf oldu. İkinci mərtəbəyə qalxdıq. Orada bizi Paşam Oktay Ağbuba qarşıladı. Doğrusu sayın komutanın əlini sıxmaq, onunla söhbət etmək nə qədər şərəf olduğunu hiss edir, daxilən çox sevinirdim.\nPaşam Oktay Ağbuba, 20-ci Zirehli Tuqay Komutanının dediklərindən: – Azərbaycan bizim üçün doğmadır. Əsasən də Qarabağ bizə çox əzizdir. Ermənilərin Azərbaycanla olan savaşı ürəyimizi parçalayır. Çünki biz qan bir, can bir qardaşlarıq. Bu qardaşlıq əbədidir. Kimsə Türkiyə ilə Azərbaycan arasına girə bilməz.\nBiz Atatürkün yetirmələriyik. Onun qoyduğu yolla davam edərik.\nAtatürk əsgərlərinə qarşı hər zaman sayğılı olmuşdu. Hətta döyüşlərin birində yaralanır və deyir ki, məni türk həkimi müalicə etsin. Çünki türkdən mənə zərər gəlməz. Yarası tam sağalmamış döyüşə qatılır. Onu geri qaytarmağa, yarasına müalicə etdirməyə çalışsalar da, o geri dönmür. Deyir ki, qanayan mənim köksümdür. Geri dönərəmsə, özümü bağışlamaram. Bu bizim Atatürkün keçdiyi şanlı döyüş yolu olmuş.\nTürkiyə Prezidenti Rəcəb Tayyib Erdoğan da Atatürkün yolu ilə gedir. Dövletləri birliyə çağırır. İnsanların barıt koxusundan uzaq tutmağa, müharibələrə son qoymağa çalışır. Çox təəssüf ki, bunu anlamayanlar var. Anlamayanları da danışığa, sülhə çağırır.\nQarabağın zəfər qazanması bizi sevindirdi. İnanıram ki bu sevinc əbədi olar. Qardaş ölkə olaraq hər zaman sizlərin yanındayıq.\nYazıya (199) dəfə baxılıb\n“Çağdaş ədəbiyyatımızda dil və üslub” adlı seminar...\nMayın 19-u saat 11:00-da Azərbaycan Nəşriyyatları Assosiasiyası İctimai Birliyi, AMEA Nizami adına Ədəbiyyat İnstitutu v...\nAKİF ABBASOV MƏKTƏBLƏRLƏ TANIŞLIQ...\n3 MAY – TÜRKÇÜLÜK GÜNÜDÜR (“Samsundan başlanan yol” romanından) Atatürk atın tərkində Akşəhərə gəzintiyə çıxmışdı...\n23-24 aprel tarixlərində Xırdalan şəhərində yerləşən Heydər Əliyev parkında filologiya üzrə fəlsəfə doktoru, dosent, yaz...\nYazıya (73) dəfə baxılıb


Muaremi göndərmək Qurbanovun ən çətin qərarlarından biridi » Football-plus.az\n15 in 18:04manset\n“Abbasla bağlı “İnter”lə hansısa danışığımız olmayıb”\n“Qarabağ”ın baş məşqçisi Qurban Qurbanov dünən “Bakı” ilə yoxlama oyununun ilk hissəsindən sonra jurnalistlərin sullarını cavabladı. Təcrübəli mütəxəssis brifinqdə bir çox məsələlərə aydınlıq gətirdi.\n- Hər hansı fikir bildirmək üçün hələlik tezdi. Hazırlıq ümümən pis deyil, amma istədiyimiz kimi çalışa bilmirik. Bəzi oyunçularımız məlum səbəblərdən komanda ilə birgə deyil. Əsas yığmanın oyunçularına istirahət vermişik. Bu səbəbdən aşağı yaş qruplarından futbolçular cəlb etmişik.\n- Avstriya toplanışına qədər yoxlama matçı nəzərdə tutulmamışdı.\n- Bizimlə yoxlama oyununa razılıq verdiyi üçün “Bakı”ya təşəkkür edirik. Rəqibin kimliyindən asılı olmayaraq, yoxlama matçına çıxmaq vacibdi. Sadəcə, bilmirdik ki, hazırlığa başlayan komanda var, ya yox. “Bakı”nın hazır olduğunu öyrənəndə sevindim. Hələ ki ilk oyundu. Futbolçulardan istədiyimizi ala bilmirik. Bu gün hazırlığın ilk hissəsini başa vururuq. Sabah (bu gün) komanda üzvləri istirahətə buraxılacaq. İki gündən sonra Avstriyaya - təlim-məşq toplanışına yollanacağıq.\n- Xeyr. Sadəcə, həmin futbolçulara başqa klublardan da təklif oldu. Görünür, onlar daha sərfəli təklifə üstünlük verdilər.\n- Muaremin müqaviləsinin müddəti bitmişdi. Təəssüf ki, onunla görüşmədən ayrıldım. Həmin ərəfədə Bakıda deyildim. Amma ona bildirmişdik ki, komandadan gedə bilər. Özü də buna hazır idi. Ola bilər ki, Muarem gələcəkdə yenidən komandamıza qayıtsın.\n- Makedoniyalıya yeni müqavilənin təklif olunmaması elə təəssürat yaradır ki, artıq onun yerinə gələcək yeni futbolçu ilə razılığa gəlinib...\n- Təəssüf ki, onun yerini doldura bilməmişik. Ola bilər, yerinə futbolçu cəlb olundu. Olmasa belə, onun boşluğunu doldura biləcək futbolçularımız var. Muaremin komandaya çox xeyri olub. Onu hamımız çox istəyirdik. Göndərmək istəməzdik. Bu mənim ən çətin qərarlarımdan biri oldu. O da peşəkar futbolçudu, belə şeyləri çox gözəl başa düşür. Bu işimizin tərkib hissəsidi.\n- O, komandaya gələndə yeni idi, uyğunlaşmaq üçün ona çox vaxt lazım oldu. Türkiyəyə gedənə qədər də komandamıza çox fayda verirdi və yaxşı oyun nümayiş etdirirdi. Sadəcə, Türkiyədəki karyerası uğurlu olmadı, oyun praktikası çatışmırdı. Çalışdıq ki, onun bacarığından maksimum istifadə edək.\n- Dani Kintananın vəziyyəti necədi?\n- Ayın 20-də, Avstriya toplanışı zamanı fərdi məşqlərə başlayacaq. İşlərin axarından asılı olaraq, qayıdacağı tarix bəlli olacaq. Amma hələ onun bərpa prosesinin başa çatmasına çox var.\n- Robert Prosineçkinin “Bursaspor”a gedəcəyi ilə bağlı xəbərlər yayılanda sizin də adınız milli ilə birgə hallanırdı. Ümumiyyətlə, AFFA sizə müraciət etmişdi?\n- Tövsiyə etməzdim ki, siz də bunu müzakirə edəsiz. Bu, istər-istəməz hər bir baş məşqçiyə təsir edə bilər. Prosineçkinin işi göz qabağındadı. Fikrimcə, Prosineçki Azərbaycan futbolu üçün çox faydalıdı. Mən də bu haqda düşünmürəm və heç bir danışıq olmayıb. Mənim fikrim hazırda “Qarabağ”la bağlıdı. Ümumiyyətlə, bu məsələyə görə Prosineçkinin üzərinə getməyə ehtiyac yoxdu.\n- Şimali İrlandiya millisinin üzvü Kayl Laffertinin adı “Qarabağ”la birgə çəkilirdi. Futbolçu özü də mətbuata açıqlamasında bildirdi ki, “Qarabağ”la danışıq aparmağa hazırdı...\n- Abbas Hüseynov “Qarabağ”a transfer olunsa da, Avropa Liqasında “İnter”ə kömək edəcəyi deyilir. İki klub arasında belə bir razılaşma varmı?\n- Gördüyünüz kimi, Abbas komandamızladı. İkinci hissədə onu meydana buraxacam. “İnter”lə bu məsələ barədə hansısa danışıq, razılaşma yoxdu.\n“Qarabağ” “Bakı”ya rəhm etmədi Prosineçki “Bursaspor” haqda danışmadı, “Futbol+”in heyətlə bağlı proqnozu ... “Düşünmürəm ki, “İnter”dəki taleyim Avroliqadan asılıdı” “Səbail” hansı ölkəyə gedəcəyini dəqiqləşdirməyib “İnter” hazırlığa, Xizanişvili məşqçiliyə başladı


Trampın Ermənistanı qorxuya salan Azərbaycan » INFORM.az - Information Portal\nINFORM.az » Baş xəbər » Trampın Ermənistanı qorxuya salan Azərbaycan\nBaş xəbər, Dünya\n13.11.2018 / 14:25\nTrampın Ermənistanı qorxuya salan Azərbaycan PLANI\nABŞ-da Azərbaycana silah satışına qadağa qoyan 907-ci düzəlişin ləğv edilməsi ilə bağlı təkliflərin gündəmə gəlməsi Ermənistanda narahatlıq yaradıb.\nİnform.az publika.az-a istinadən xəbər verir ki, ABŞ-da erməni diasporunun ən böyük təşkilatı olan “Ay Data” rəhbəri Aram Qambaryan Tramp Administrasiyasının 907-ci düzəlişi ləğv etmək istədiyini deyib.\nOnun sözlərinə görə, Tramp Administrasiyası bu qətnaməni ləğv etməyi bacarmasa belə, onu donduracaq.\n“Məsələ ondadır ki, bu qətnamə aradan qalxsa və ABŞ silah satmağa başlasa, bu Ermənistanın marağına uyğun deyil.\nDoğrudur, ABŞ münaqişənin hər iki tərəfinə, yəni Azərbaycana və Ermənistana silah satmalı olacaq. Çünki tərəflərdən birinə silah satmaq qətnamənin pozulması deməkdir. Laki burada hansı ökənin nə qədər silah ala bilmək potensialı əsas rol oynayır. Azərbaycanın daha çox silah almaq imkanı var.\nDigər tərəfdən, mövcud potensiala görə, Azərbaycanın alacağı hər silah bu ölkənin ordusunun gücünü daha da artacaq. Biz bundan narahatıq və qətnamənin qüvvədə qalması üçün əlimizdən gələni edəcəyik”, - deyə erməni diaspor rəhbəri bildirib.\nRusiya Ermənistana silah tədarükünü davam etdirəcək\n10 sentyabr / 09:46\n19 fevral / 14:40\nErmənistanda silah satışı qadağan edilib\n02 avqust / 12:06\n"Silah tədarükü Rusiyanın Azərbaycan və Ermənistanla strateji tərəfdaşlığı ...\n12 aprel / 13:01\nAzərbaycan XİN-dən Fransa və Böyük Britaniyanın Ermənistana silah satmasına\n01 fevral / 15:39\nBaş nazirinin evlərindən silah-sursat tapılıb\n23 oktyabr / 07:30\nABŞ Konqresi Ukraynaya silah verilməsinə dair qətnamə qəbul edib\n08 oktyabr / 07:54\nRusiya kimyəvi silah ehtiyatının 91 faizini məhv edib\n22 sentyabr / 23:13\nKimyəvi silah istifadəsinə dair qətnamə səs verməyə çıxarılır\n06 avqust / 07:52\nSilah qadağaları ləğv edilir\n13 iyul / 23:59\n13 dekabr / 10:05Xarici valyutaların manata qarşı məzənnələri- 13 dekabr


AZƏRBAYCANDA İNNOVASİYA İQTİSADİYYATININ\nFORMALAŞDIRILMASI VƏ İNKİŞAFI PROBLEMLƏRİ\nYaxın vaxtlara qədər “innovasiya iqtisadiyyatı” anlayışı işlədilmirdi. Azərbaycanda “innovasiyalı inkişaf”, “innovativ iqtisadiyyat”, “innovasiya yönümlü iqtisadiyyat” ifadələrindən geniş istifadə edilirdi.\nLakin inkişaf etmiş ölkələrin iqtisadiyyatı göstərdi ki, artıq yeni iqtisadiyyat olan innovasiya iqtisadiyyatı formalaşmışdır. Bununla paralel, innovasiya iqtisadiyyatı elmi də yaranmışdır. İnnovasiya iqtisadiyyatı – bu, elə yeni bir elm sahəsidir ki, innovator tərəfindən icad edilən yüksək texnologiyaların, avadanlıqların, idarəetmə sistemlərinin yaradılmasını, cəmiyyət qarşısında yaranan problemlərin həll edilməsinə istiqamətləndirə bilən kadrların hazırlanmasını əhatə edir.\nİnnovasiya iqtisadiyyatının predmeti innovasiya fəaliyyətinin müxtəlif mərhələlərini əhatə edən innovasiya prosesidir ki, bu da innovasiya məhsulunun yaradılması, tətbiqi və yayılması ilə əlaqədardır. Bu isə yeni texnoloji ukladın formalaşmasını təmin edir.\nBir elm kimi innovasiya iqtisadiyyatının əsas vəzifəsi innovasiya məhsulunun yaradılması və tətbiqi, əsas istehsal amillərinin intellektuallaşdırılması, təbiət və cəmiyyətin ahəngdar və ziddiyyətsiz inkişafını təmin edən, yeni müasir texnoloji uklada keçməklə əlaqədar olan bütün təsərrüfatçılıq fəaliyyətində insanlar arasındakı münasibətləri öyrənməkdir.\nİnnovasiya iqtisadiyyatının funksiyaları olduqca əhatəlidir və bunlardan ən əsasları dünyagörüşü, innovasiya, sosial proqnozlaşdırma, sistemlilik, maarifləndirmə, ekoloji, strateji informasiya, kommunikasiya, innovasiya fəaliyyəti, hüquqi, intellektual, investisiya və təşkilati idarəetmədir.\nİnnovasiya iqtisadiyyatı məlum inkişaf mərhələlərini keçdiyindən ona baxışlar yekdil deyildir. Təbii ki, bu, belə də olmalıdır. Hər bir tarixi dövrün öz tələbləri var, belə ki, ölkələrin iqtisadiyyatının, bütövlükdə dünya iqtisadiyyatının inkişafı baxılan mərhələyə uyğun məzmun formalaşdırır.\nİnnovasiya iqtisadiyyatının formalaşmasının birinci mərhələsi sənayecə inkişaf etmiş (postindustrial) ölkələrin konsepsiyası hesab edilə bilər. Bu, XX əsrin II yarısından yayılmağa başlamışdır. İlk növbədə, bu anlayış D.Bell, C.Qelbreyt və Tofflerin əsərlərində öz əksini tapmışdır. Son bir neçə onillikdə iqtisadiyyatın inkişafında köklü dəyişikliklər getmişdir. Yeni texnologiyaların inkişafı ilə əlaqədar olaraq cəmiyyətin iqtisadi həyatının bütün sahələrində prinsipial dəyişikliklər baş vermişdir:\n- iqtisadiyyatda innovasiya-informasiya sektorunun xüsusi çəkisi dəfələrlə artmış və inkişaf etmiş ölkələrdə bu göstərici 45-65% -ə çatmışdır;\n- innovasiya-informasiya sektoru müasir sosial-iqtisadi inkişafa, onun dinamikasına və artımına güclü təsir göstərmişdir;\n- iqtisadi tərəqqinin mexanizmində və inkişafında ciddi dəyişikliklər nəzərə çarpmışdır.\nQeyd edilən dəyişikliklərin əsasında insan kapitalı durur. İnsan kapitalı təkcə insanın malik olduğu elmin, qabiliyyətin, davranışın, bacarığın mexaniki toplusu deyildir. Bu, insanın yaradıcılıq potensialıdır ki, innovasiya təfəkkürünün formalaşdırılması və fəaliyyəti hesabına son nəticədə iqtisadiyyatın innovasiya inkişafının yönümünü müəyyən edir.\nArtıq elə bir vaxt gəlmişdir ki, innovasiya təhsilinin köməyilə innovasiya təfəkkürünün formalaşdırılması həyata keçirilir. Bununla əlaqədar olaraq, insanların öyrədilməsi prosesini peşəkarlıq səriştəsinin inkişafını təmin edən pedaqoji innovasiyanın yaradılmasına yönəltmək lazımdır. Bu vəzifələrin yerinə yetirilməsi aşağıdakıları zəruri edir:\n- mənəvi-əxlaqi tərbiyənin verilməsi;\n- peşəkarlıq səriştəsinin formalaşdırılması;\n- innovasiya yaratmaq qabiliyyəti;\n- innovasiya mədəniyyətinin inkişaf etdirilməsi;\n- fəal innovasiya fəaliyyətinin motivləşdirilməsi;\n- işgüzarlıq və bizneslə məşğul olmaq qabiliyyətinin formalaşdırılması və s.\nBeləliklə, insan kapitalı ölkənin milli varidatının ən əsas elementlərindən biridir, onun köməyilə innovasiya iqtisadiyyatı həyata keçirir.\nİnsan kapitalı, eyni zamanda, cəmiyyətin və iqtisadiyyatın inkişafının intensiv amilidir. Burada təkrar istehsal kapitalı, intellektual kapital və innovasiya səriştəliliyi haqqında qısaca məlumat vermək yerinə düşər.\nİnnovasiya iqtisadiyyatında təkrar istehsal kapitalının yaradılması aşağıdakı mərhələlərdən keçir:\n- intellektual məhsulun istehsalını həyata keçirməyə imkan yaradan yeni elm insan tələbatının ödənilməsi üçün təkrar istehsal prosesi məqsədini güdür;\n- innovasiyanın yaradılması və maddiləşdirilməsini təmin edən innovasiya prosesinin əsasında innovatorların motivləşdirilməsi durur;\n- intellektual kapitaldan istifadə insan həyatını yaxşılaşdıran və onun təbiətlə ahəngdarlığını təmin edən təkrar istehsal prosesinin məqsədidir.\nİntellektual kapital – bu anlayış müəssisənin qeyri-material aktivlərini ifadə edir ki, bunsuz o, mövcud ola bilməz. İntellektual kapitalın tərkibinə insan aktivi, intellektual mülkiyyət, infrastruktur və bazar qeyri-maddi aktivləri aid edilir.\nİnsan kapitalının əsas peşəkarlığını büruzə verməsi innovasiya səriştəliliyində öz əksini tapır.\nİnnovasiya iqtisadiyyatı elə bilik cəmiyyətinin yekunudur ki, fundamental elmi nəticələrin dəyişdirilməsi hesabına innovatorlar innovasiya (yenilik) icad edərək, onları təsərrüfatlarda, müəssisələrdə, sahələrdə, dünya ölkələrində tətbiq etməklə qeyd edilən obyektləri inkişaf etdirir, nəticədə intellektual renta mənimsəyirlər və çox böyük mənfəət qazanırlar.\nBu tərif innovasiya iqtisadiyyatının təcrübi mənasını əks etdirir.\nİnnovasiya iqtisadiyyatının inkişaf səviyyəsi və vəziyyətinin qiymətləndirilməsi üçün onun meyarlarının müəyyən edilməsi xüsusi əhəmiyyət kəsb edir. Onlar innovasiya iqtisadiyyatının inkişafını, problemin səmərəli həll edilməsini, insan həyatının keyfiyyətini, inkişafını, təbiət və ətraf mühitin qorunmasını, istehsalın elmtutumluluğunu, məhsuldar qüvvələrin intellektuallıq baxımından innovasiya səriştəliliyi kimi göstəricilərinin vəziyyətini müəyyən edir.\nİqtisadi təcrübədə hal-hazırda elmi mənbələrdə innovasiya iqtisadiyyatının əsas meyarı kimi məcmu daxili məhsul (MDM) göstəricisindən istifadə edilir.\nBu, ümumi məhsulda müvafiq olaraq elmtutumlu məhsul və xidmətlərin xüsusi çəkisidir. MDM-ə onun yaradılmasında iştirak edən amillərin nəticəsi kimi baxıla bilər.\nBu amillərə aşağıdakılar aiddir: təbii ehtiyatların kəmiyyət və keyfiyyəti, onların istifadəyə yararlılığı, əsas kapitalın həcmi və keyfiyyət parametrləri, mövcud istehsal amillərinin milli iqtisadiyyat çərçivəsində maksimum yüksək keyfiyyətli məhsul olmaq üçün optimal bölüşdürülməsi.\nQeyd edilən meyarlarla yanaşı, innovasiya iqtisadiyyatının aşağıdakı meyarları da öz əhəmiyyətinə görə seçilirlər:\n- resurs – ekoloji problemlərin həllinə istiqamətlənmə;\n- innovasiya tərkibli məhsuldar qüvvələrin səviyyəsi;\n- sosial-iqtisadi münasibətlərin intellektləşdirilməsi dərəcəsi.\nBilik cəmiyyətin inkişafı şəraitində innovasiya iqtisadiyyatının təşəkkülü, elm və istehsal subyektlərinin innovasiya fəaliyyətinin aparıcı qüvvəsi, elmi-texniki inkişafın, elmtutumlu texnologiyaların yüksəlməsi, innovasiyalar sahəsində yeni texnoloji ukladı formalaşdıran istehsal amillərinin intellektuallaşdırılması ilə xarakterizə olunur.\nİnnovasiya iqtisadiyyatının müxtəlif cəhətlərini özündə əks etdirən innovasiya generasiyası (icad edilməsi), innovasiya fəaliyyəti, innovasiya iqtisadiyyatı infrastrukturunun formalaşdırılması, yeni texnoloji ukladla əlaqədar olan müəssisələrin öyrənilməsi olduqca əhəmiyyətlidir.\nTürk Dünyası Araşdırmaları Uluslararası Elmlər